सगरी खबर भोजपुरी में (बुध, 17 जून 2015) – टटका खबर\nसगरी खबर भोजपुरी में (बुध, 17 जून 2015)\nबिहार विधानसभा चुनाव खातिर भाजपा के प्रभारी अनंत कुमार के बयान का बाद उपजल बेचैनी सुशील मोदी के चुप ना रहे दिहलसि आ ऊ अब खुल के सामने आ गइल बाड़न. उनकर कहना बा कि भाजपा बिहार चुनाव से पहिले आपन नेता घोषित कर दी. देखल जाव कि सुशीलो मोदी शत्रुघ्न सिन्हा के लाइन धरत बाड़न कि ना बाकिर हाथे आवत मुख्यमंत्री के कुरसी खातिर जान लड़ा दीहें सुशील मोदी. उनकर लालसा छात्र नेता रहला का दौरान से हमेशा सामने आवत रहल बा. नीतीश कुमार के उप रहत ऊ भाजपा के बाकी नेतवन के मामर हेठ करे के कवनो मौका ना छोड़त रहलें.\nदिल्ली के केजरीवाल सरकार आ दिल्ली पुलिस के खींचतान के खबर का बीचहीं इहो खबर आइल बा कि केजरीवाल समेत आआपा गोल के 21 गो विधायकन का खिलाफ दर्ज आपराधिक मामिलन में दिल्ली पुलिस अब चार्जशीट दायर करे जात बिया. एह सूची के खासमखास लोग हउवें अरविंद केजरीवाल, मनीष सिसोदिया, सतेंद्र जैन, जरनैल सिंह, अखिलेश त्रिपाठी, गुलाब सिंह, रघुवीर शौकीन, संजीव झा, राकेश गुप्‍ता, राखी बिड़लान वगैरह.\nबिहार विधानसभा चुनाव में मायावती के पार्टी बसपा में विचार विमर्श शुरू हो गइल बा. हो सकेला कि बसपा अकेले लड़े के योजना बनावे. मायावती के बसपा के मैदान में अइला से भाजपा के दलित वोट बैंक पर काबिज होखे के कोशिश में रुकावट आई. अब ई अलग बाति बा कि बिहार में बसपा के ऊ ताकत नइखे जवन यूपी में देखे के मिलेला.\nसंघ लोक सेवा आयोग दिल्ली हाई कोर्ट के बतवले बा कि सिविल सेवा के परीक्षा में आवेदन करे वालन खातिर किन्नर समुदाय ला तिसरका लिंग के शामिल ना कर सके काहे कि एह कैटेगरी के बारे में अबहीं ले सुप्रीम कोर्ट साफ नइखे बतवले. ओकर निर्देश मिलला का बादे कवनो फैसला लीहल जा सकेला.\nपिछला लोकसभा चुनाव का दौरान कइल खरचा के हिसाब अबहीं ले ना दिहला का चलते मेघालय में पी.ए. संगमा के गोल नेशनल पीपल्‍स पार्टी-एनपीपी के मान्‍यता चुनाव आयोग निलंबित कर दिहले बावे. अइसन फैसला पहिला बेर लीहल गइल बा.\nराष्ट्रीय मानवाधिकार आयोग पिछला हप्ता झारखंड में मारल गइल 12 गो माओवादियन का मामिला में झारखंड सरकार के नोटिस जारी क के जवाब मंगले बावे. आजु ले कबहीं मानवाधिकार आयोग माओवादियन भा नक्सलियन का तरफ से भइल हत्याकाण्डन में ओकरा से सवाल नइखे पूछले. काहे कि आम आदमी के कवनो मानवाधिकार ना होला सगरी मानवाधिकार आतंकियन आ उग्रवादियने खातिर होला.\nभारत के ग्रैंड मास्टर विश्वनाथन आनंद, स्टॉवेंगर में नॉर्वे शतरंज प्रतियोगिता के तइयारी ला खेलल जात ब्लिट्ज़ टूर्नामेंट में मैगनस कार्लसन से हार गइल बाड़न. आनंद अब कारूआना से खेलीहें.\nबलिया में बिजली किल्लत के विरोध करे वाला विद्यार्थियन के मामला गरमाइल जात बा. मंगलो का दिने की जगहा विद्यार्थी नेता लोग आपन आपन सभा क के एह मुद्दा पर प्रश‌ासन का खिलाफ लड़ाई लड़े के योजना बनवलें.\nमंगलो का दिने बलिया में अतिक्रमण हटावे के अभियान चालू रहल बाकिर एह अभियान के बेंवत अतने बा कि आगे आगे अतिक्रमण हटावत टीम चलेले आ पाछे पाछे फेर अतिक्रमण होखल शुरु होत जाला. प्रशासन का लगे ना त कवनो स्थायी योजना बा ना एक बेर अतिक्रमण हटा लिहला का बाद दुबारा लागे से रोके के ताकत.\nबलिया मे संकर धान, ज्वार, आ मकई के बीया बाँटे के तारीख अब तीस जून ले बढ़ा दीहल गइल बा. सगरी बीज भंडारन पर ओह दिन ले बीया उपलब्ध करावे के निर्देश दिहले बावे प्रशासन.\nपूर्वांचल में दंगल आ घुड़सवारी खातिर मशहूर आ चितबड़ागांव के रहेवाला जगदीश सिंह पहलवान के मौत दिल्ली में इलाज करावत हो गइल बा. उनकर उमिर 73 बरीस रहुवे.\nबिआह करा के लवटत बारातियन के जीप सोमार का दिने नौरंगा पीपा पुल का लगे पलट गइल आ एह हादसा में 55 बरीस उमिर के चांदपुर के चौकीदार काशीनाथ यादव के ओहिजे मौत हो गइल जबकि बाकी लोग सकुशल बाच गइल. जीप पर कुल 14 जने सवार रहले.\nमुहम्मदाबाद का लगे आ एही तहसील के कुछ गांवन के कासिमाबाद तहसील में डाल दीहल गइल बा. एह फैसला से नाराज लोग एह बदलाव के रोके खातिर आन्दोलन करत बाड़न.\nघर में बिजलि के वायरिंग करे आइल एगो नवही ओह घर के लड़िकी संगे अइसन वायरिंग जोड़लस कि तीन साल का भितरे दुनू के शादी करावे के पड़ गइल. मामला देवरिया जिला के बघौचघाट के हवे.\nअपना छोट बेटा संगे नइहर खातिर चलल गुठनी के एगो औरत के बैग चलत मऊ पैसेंजर से छीन के एगो दोसर मेहरारू कूद गइल. पुलिस में केस लिखवा दीहल गइल बा बाकिर ऊ बैगचोरनी भेंटाव तब नू,\nशादी बिआह के सीजन खतम भइला का बाद रोजी रोजगार करे वाला लोग दिल्ली, मुंबई, सूरत, कोलकाता वगैरह जाए खातिर रेलवे के आरक्षण खातिर काउन्टर पर जुटत बाड़े बाकिर दलालन के जाल अतना बरियार रहत बा कि आम आदमी के तत्काल टिकट मिलल चाँद उतरला बरोबर हो गइल बा आ एह चलते आए दिन कवनो ना कवनो काउन्टर पर मारपीट के हालात बनत रहत बा.\nगोरखपुर मेडिकल कालेज में परीक्षा का समय मेडिकल काउंसिल आफ इंडिया के टीम कालेज में पीजी विभागन के निरीक्षण करे आवे वाली बिया. एह खातिर मेडिकल कालेज में तइयारी शुरु हो गइल बा.\nचौरीचौरा के करमहा ढाला का लगे 35 बरीस उमिर के एगो अनजान नवही मंगल का दिने गोरखपुर से देवरिया ओर जात वैशाली एक्सप्रेस के आगा सूत के जान दे दिहलसि. एकरा आवे का पहिलही से ऊ साइकिल खड़ा क के टहलत रहुवे.\nयूपी के 25वां विश्वविद्यालय के रूप में सिद्धार्थ विश्वविद्यालय, कपिलवस्तु, आजु बुध का दिन से काम कइल शुरु क दिहलसि. एह विश्वविद्यालय का जद में गोरखपुर मंडल के महराजगंज, बस्ती मंडल के सिद्धार्थनगर, संतकबीर नगर आ सिद्धार्थनगर अउर देवीपाटन मंडल के बलरामपुर आ श्रावस्ती जनपद के कुल 185 गो कालेज आ जइहें.\nपिछला सोमार का दिने अकेले गोरखपुर टीसन से 52460 लोग टिकट खरीदल आ एह से रेलवे के 10644483 रुपिया के कमाई भइल.\nहाटा बाजार से तगादा वसूली क के बड़हलगंज लवटत एगो निजी कंपनी के कर्मचारी से मंगल का दिने बड़हलगंज में नेवादा गांव का लगे पल्सर सवार तीन गो बदमाश 90930 रुपिया लूट के भाग लिहले सँ.\nजौनपुर जिला के बनपुरवा गाँव में काल्हु मंगल का उपरी बेरा करीब चार बजे हाईटेंशन बिजली तार के चपेटा में आ के तीन लोग झँउस गइल बा. एक जने के फूलपुर, वाराणसी के एगो निजी अस्पताल में भरती करावल गइल बा.\nमंगल का दिेन जब मंडुआडीह टीसन पर शिवगंगा एक्सप्रेस के नयका रेक आइल त ओह पर सवार होखे आइल लगो के अचरज के ठेकाना ना रहल. पूरा सजल धजल आइल ट्रेन के हर बोगी नया अन्दाज में बनल मिलल जवना में भरपूर जगहो रहुवे कोच का भीतर चले फिरे खातिर.\nयूपी के लोक निर्माण राज्यमंत्री सुरेंद्र पटेल पंचक्रोशी परिक्रमा में पड़ेवाला हर रास्ता के दुरुस्त करावे आ सूखल तालाबन में पानी भरवावे के आदेश दिहलन. हिन्दू लोग के ई धार्मिक यात्रा आजु 17 जून से शुरु होखे जात बा आ अबहीं ले एकर सुध नइखे लिहले राज्य सरकार. अब आखिरी बेरा में एह तरह के काम से लोग के कवनो सुविधा मिले भा ना अधिकारियन के कमाई के राह जरूर मिल जाई.\nवाराणसी के हरिश्चंद्र पीजी कालेज में विद्यार्थियन के संबोधित करत भाजपा प्रदेश अध्यक्ष लक्ष्मीकांत वाजपेयी सलाह दिहलन कि छात्रसंघ के पदाधिकारी दलगत आधार पर काम मत करस आ पूृरा छात्र समाज खातिर काम करे के आदत डालसु.\nसारण जिला के एकमा नगर पंचायत के गोपाली गांव से सोमार का दिने निकलल बारात जब मढ़ौरा के गांधी नगर चहुँपल त दुलहा के मंदिर दर्शन करावे खातिर दुलहिन के चाचा ले के मंदिर चललन. मंदिर में दुलहा गरमी लागे के शिकायत कइलस त चाचा ओकरा के एक गिलास पानी पिअवलन आ पानी पियते दुलहा के तबियत अउरी बिगड़ गइल. बाद में जनवासा में ओकर मौत हो गइल. ओकरा मरला का बाद ओकरा मौसेरा भाई के चाचा ध लिहलन कि अब एकरे संगे लड़िकी के बिआह करा दीहल जाव. ऊ लड़िका केहु तरह आपन जान बचा के भागल.\nसारण जिला के भेल्दी इलाका के अदमापुर गांव में महतारी का लगे सूतल दू बरीस के लड़िका के सियार उठा ले भागल आ कुछ दूर ले जाके ओकर गरदन काट के मुआ दिहलसि. एह हादसा से गाँव के सगरी लोग हदस में आ गइल बा.\nगोपालगंज व्यवहार न्यायालय के अधिवक्ता मुकेश राय आ उनका परिवार के लोग पर सदर अस्पताल में भइल लाठी चार्ज आ बाद में ओह लोग पर दायर मुकदमा से नाराज वकील लोग आज बुध से बेमियादी हड़ताल पर जाए के फैसला कइले बा.\nगोपालगंज जिला के कुचायकोट इलाका के बेलवनवां गांव का नियरा मंगल का दिने एगो ट्रक से कचरा के बाइक सवार दू गो नवहियन के मौत ठाँवे पर हो गइल आ ट्रक वाला ट्रक ले के भाग निकलल.\nसिवान के रेनुआ के प्रोपर्टी डीलर टिंकू सिंह के हत्या का मामिला में शातिर अपराधी चाइनिज के गिरफ्तार क के पुलिस पूछताछ करत बिया. एह मामिला में नामजद कुख्यात रइस खां समेत कुल सात जने के गिरफ्तारी खातिर कोशिश करत बिया पुलिस बाकिर ओकरा सफलता नइखे मिलत.\nविदेश जात अपना मरद के विदा करे स्टेशन जाए खातिर अपना भाई साथे मोटरसाइकिल से जात एगो औरत के आंदर ढाला का नियरा सतपोखरिया में एगो स्कार्पियो वाला धक्का मार दिहलसि. भाई के जान बाँच गइल बाकिर ओह औरत के मौत ओहिजे हो गइल.\nसिवान के डीएवी कालेज का लगे के पंच मंदिरा दुर्गा मंदिर में दुर्गा जी के मूर्ति पर से जेवर चोरा के भागत एगो चोर के लोग चहेट के ध लिहलसि आ बढ़िया से पिटाई कइला का बाद पुलिस के सँउप दीहल.\nभोजपुर जिला के संदेश अंचल के सीओ अनिल कुमार सिन्हा दू गो मुखिया लोग का खिलाफ अपना साथे मारपीट करे आ सरकारी काम में बाधा डाले के मुकदमा दर्ज करवले बाड़न.\nरोहतास जिला के डेहरी-आन-सोन में क्रशर चलाए वालन के हिम्मत अतना बढ़ गइल बा कि मंगल का दिने डम्पर रोके वाला सिपाहियन के डम्परे चढ़ा के मार देबे के कोशिश कइलन स. बाकिर असफल रहला का बाद डंपर छोड़ के भाग निकललन स. पुलिस एह मामिला मे तीन गो डंपर जब्त कइले बिया. तीनो पर गिट्टी लदाइल बा.\nकैमूर जिला मे लागल नियोजन सह मार्ग दर्शन मेला 2015 में कुल 707 बेरोजगारन के नौकरी देबे खातिर चुन लिहले 14 गो कंपनियन के अधिकारी. मेला टाउन हाई स्कूल परिसर में लगावल गइल रहुवे.\nबक्सर टीसन के बुकिंग काउंटर पर मंगल का दुपहरिया विजलेंस के छापा पड़ल बाकिर काम लाएक कवनो बात पकड़ में ना आइल.\nमोतिहारी – तुरकौलिया रोड पर बैरिया बाजार का नियरा एगो कमांडर जीप से कचरा के आठ बरीस के एगो लड़िकी के मौत हो गइल. बच्ची फतेह टोला के रहुवे. भागत जीप के ड्राइवर के लोग चहेट के पकड़ लीहल आ पुलिस के सँउप दीहल.


हिट फिलिमन के पर्याय बनली अक्षरा सिंह – Anjoria\nसिनेमा भोजपुरी में आपन मजगर पहचान बना लेबे वाली अक्षरा सिंह आज हिट फिलिमन के दोसर नाम बन गइल बाड़ी, अक्षरा सिंह माने कि सुपर हिट फिलिम. अब अक्षरा के लगातार हिट होखत फिलिमन में एगो नाम अउर जुड़ गइल बा ‘दिलेर’ के. बिहार के ४० गो सिनेमाघरन में रिलीज भइल ई फिलिम तिसरको हफ्ता धूम मचावे में लागल बिया.\nएह फिलिम में अक्षरा सिंह के किरदार के नाम ‘रानी’ बा. एह किरदार के सभतर बड़ाई होखत बा. कम बाकिर नीमने फिलिम करे में विश्वास राखे वाली अक्षरा सिंह के आवे वाली फिलिमन में नारी प्रधान फिलिम “प्रतिघात”, “प्रतिज्ञा-२”, आ “बलमा बिहार वाला” प्रदर्शन खातिर तइयार बाड़ी सँ.


केन्द्रिय मंत्री वी के सिंह पर फिर उठल अंगुरी | Bhojpuri News Website\nकेन्द्रिय मंत्री वी के सिंह पर फिर उठल अंगुरी\nमोदी सरकार में केन्द्रिय मंत्री वी के सिंह पर गंभीर आरोप लागल बा. इ आरोप आर्म्ड फोर्सेज ट्रिब्युनल (एएफटी) की तरफ से लगावल गईल बा. अलग-अलग समाचार एजेंसीयन की तरफ से मिलल समाचार के अनुसार एएफटी कहले बा कि पूर्व आर्मी चीफ आ वर्तमान मे केन्द्रिय मंत्री वीके सिंह नियम के उलंघन कईले बाड़ें.\nउ अपना हिसाब से मिलेट्री कोर्ट के प्रभावित कईलन.एएफटी के अनुसार वीके सिंह बदले की भावना से सीनियर आँफिसरन के प्रताड़ित कर के इंडियन आर्मी के प्रतिष्ठा के भारी चोट पहुचवले बाड़न.\nकोर्ट मार्शल के तहत 2011 में जनरल रथ आ मिलेट्री सेक्रेटरी लेफ्टिनेंट जनरल अवधेश प्रकाश के पश्चिम बंगाल के सुकना में 70 एकड़ प्लांट में शैक्षणिक संस्थान बनावे ला एगो प्राइवेट बिल्डर के एनओसी सर्टिफिकेट दिहला के दोषी पावल गईल रहे.\nलेकिन अब एएफटी द्वारा आर्मी के ओह दावा के खारिज कर दिहल गईल बा कि शैक्षणिक संस्थान के निर्माण से खतरा उत्पन्न हो सकत रहे. आप लोगन के बतावत चल जाव कि सुकना प्लांट केस के जांच जनरल वीके सिंह शुरू कईले रहलन आ वीके सिंह ओह समय इर्स्टन आर्मी कमांडर रहलें.\nउधर जनरल रथ अपनी याचिका में एएफटी के बतवले रहल कि वीके सिंह एह मामले के अनावश्यक रूप से तूल देत बाड़न काहें से कि वीके सिंह के जनरल अवधेश के साथ उनकर मित्रता पूर्ण व्यवहार ना रहल.\nट्रिब्युनल सिंह के जन्म तिथी विवाद मामले मे कहलस कि जनरल वी के सिंह के वाइस आर्मी चीफ स्टाफ बानवे में पुरा तरह से अनदेखी भईल. आ एकरा ला वी के सिंह के मन में मिलेट्री सिक्रेटरी के प्रति बदले के भावना आ गईल.


हँसी के तड़का में आनन्द मोहन – Anjoria\nअप्रैल 2, 2011 आनन्द मोहन, हँसी के तड़का\nभोजपुरी टीवी चैनल महुआ के कॉमेडी शो “हँसी के तड़का” में अबकी शनिचर मशहूर हास्य कलाकार आनन्द मोहन के जलवा देखे के मिले वाला बा. शो के एंकर सुनील साँवरा तीस मार खाँ बनि के स्टेज पर अइहें आ आनन्द मोहन आ बाकी जज लोग के स्वागत करीहें. पहिला परफारमेंस रही नई दिल्ली के सुमन के जे कालेजिया लड़िकी बनि के अइहें आ कॉलजे के बात सुनइहें. नवादा के बुल्लू कबाड़ी के किरदार में अइहें जे आदमी के पार्ट्स बेची. भोपाल के रणवीर भूत का रुप में अइहें आ सुनइहें कि आजुकाल्हु भूतन के साथ का का दिक्कत आ रहल बा. जबलपुर के गायकवाड बतइहें कि बितल जमाना से आजु के जमाना में का बदलाव आइल बा. पहिले लोग कइसे प्यार करत रहे आ आजु कइसे करत बा. दिल्ली के पीयूष सुनइहें कि जानवरन के बोली सीखे जब जंगल में गइलन त उनका साथे का का भइल. देवरिया के पारितोष पाकिट मारन के वर्ल्ड कप के किस्सा सुनइहें. पारितोष के प्रस्तुति सबले शानदार रही आ उनुके के परफार्मर आफ दे डे के पुरस्कार मिली.\nएह शो के प्रसारण शुक आ शनिचर का दिने रात नौ बजे से होखल करेला.


छपरा न्यूज ८ फरवरी २०१४ – टटका खबर\nFeb 9, 2014 एकमा, छपरा, नवादा, परसा, बंगरा घाट, बनियापुर, सोनपुर\nबनियापुर इलाका के पिपरा गाँव में उमेश कुमार माँझी अपना मेहरारू के गरदन दबा के मुआ दिहलसि. बतावल जात बा कि भउजाई के प्यार में आन्हर उमेश के आएदिन अपना मेहरारू ललिता से झगड़ा होखत रहे. कई बेर एहीला मारोपिटाई करत रहुवे उमेश. शनिचर का दिने ओकरा प अपना मेहरारू ललिता के गला दबा के हत्या क देबे के मामिला दर्ज भइल जवना में हत्या के आरोप उमेश आ ओकरा भउजाई रिंकी देवी प लगावल गइल बा.\nऔरंगाबाद के एसएन सिन्हा कॉलेज, कैमूर के एसपी कॉलेज, सिवान के जेडए इस्लामिया कॉलेज, गोपालगंज के एम एम कॉलेज, मोतिहारी के एमएस कॉलेज, बेतिया के एनजेके कॉलेज समेत पचीस गो मॉडल कॉलेज खोले के मंजूरी दिहलसि बिहार सरकार. एह काम पर तीन सौ करोड़ रुपिया खर्च होखे के अंदाज बा.\nकाम में लापरवाही करे का आरोप में परसा आ एकमा प्रखंड के विकास पदाधिकारियन के तनखाह निकाले पर रोक लगा दिहले बाड़न आ सोनपुर बीडीओ के निलंबित करे के प्रस्ताव भेजले बाड़न छपरा के जिलाधिकारी.\nछपरा में छह गो केन्द्र पर नवोदय विद्यालय के प्रवेश परीक्षा भइल जवना में दू हजार ले अभ्यर्थी शामिल भइले.\nशुक का दिने सरस्वती जी के मूर्ति विसर्जन का दौरान कोपा में तनाव के असर शनिचरो के देखे के मिलल. पूरा कोपा के पुलिस छावनी जस बना दिहल गइल रहे. एकरा बावजूद थोड़ देर ला तनाव होइए गइल आ बहुत मुश्किल से मामिला शान्त करवलसि पुलिस.\nतरैया के भाजपा विधायक जनक सिंह के मेहनत आ तब मंत्री रहल नंदकिशोर यादव के प्रयास का बाद अब मुख्यमंत्री नीतीश कुमार बंगरा घाट में पुल के शिलान्यास क के एकरा बने के काम के शुरूआत करा दिहले.\nलोजपा के प्रदेश सचिव आ नवादा जिला के लालपुर पंचायत के मुखिया अजीत यादव के चाचा आ चचेरा भाई के शनिचर रात में हथियारबंद नक्सली उठा ले गइले. बतावल जाता कि रात में नाहियो त डेढ़ सौ माओवादी लालपुर गाँव में घुसले आ वासुदेव यादव आ अजीत यादव के उठा ले गइले. ई अपहरण काहे ला भइल बा से अबही ले पता नइखे चलल.


रानी बनली सर्वश्रेष्ठ नायिका – Anjoria\nभोजपुरी सिनेमा के नं० 1 नायिका रानी चटर्जी के पिछला दिने भइल “भोजपुरी अवार्डस 2013” में साल के सर्वश्रेष्ठ अभिनेत्री के पुरस्कार से नवाजल गइल.\nरानी चटर्जी के पुरस्कार फिलिम ‘नागिन‘ में उनका बेहतरीन अभिनय बदे दिहल गइल. पुरस्कार दिआइल भोजपुरी सिनेमा के महानायक कुणाल सिंह का हाथे,\nसर्वश्रेष्ठ अभिनेत्री के पुरस्कार पा के रानी बहुते खुश बाड़ी आ कहतारी कि पुरस्कार मिलला से अउरी नीमन काम करे के प्रेरणा मिली. एह सम्मान ला अपना सगरी प्रशंसकन आ भोजपुरी सिनेमा इंडस्ट्री के सगरी लोग के दिल से धन्यवाद देत रानी चटर्जी राजकुमार पाण्डेय के खास तौर पर चरचा कइली. कहली कि उनका मिलल अवार्ड प सभकर हक बा.


टटका खबर, शुक, २ मार्च २०१२ – टटका खबर\nटटका खबर, शुक, २ मार्च २०१२\nतीन दिन से धरना देत निर्दलीय विधायिका ज्योति रश्मि के बाकि सत्र खातिर निलंबित कर दिहल गइल. ऊ अपना मरद प्रदीप जोशी के झूठ केस में फँसावे के आरोप सरकार पर लगावत बाड़ी.\nशुक का दिने सारण जिला के मुखिया संघ के चुनाव भइल जवना में मांझी के दलन प्रसाद यादव के अध्यक्ष चुनल गइल. जलालपुर के अशोक कुमार सिंह, गड़खा के दिनेश प्रसाद यादव, सदर के गीता देवी, मकेर के शैलेश शर्मा आ रिविलगंज के आमिर खां के उपाध्यक्ष, दिघवारा के विपिन सिंह, दरियापुर के राजकुमारी देवी, परसा के अख्तर हुसैन, गड़खा के खुर्शीद सेराज आ राजू सिंह के सचिव चुनल गइल. मांझी प्रखंड के मुखिया आशा सिंह महासचिव बनली.\nविश्व भोजपुरी सम्मेलन के उपाध्यक्षा आ मारीशस के उप प्रधानमंत्री रहल हरीश बुधु के पत्‍नी डा॰ सरिता बुधु महात्मा गाँधी के भितिहरवा आश्रम के दर्शन करे अइली.\nसासाराम के एगो अदालत में साल १९९० में नटवार थाना के करमैनी गाँव में भइल डकैती के दू गो आरोपियन के दस दस साल के जेल के सजा सुनावल गइल. साथही पाँच हजार रुपिया जुर्मानो लगावल गइल.\nलायन्स क्लब आरा के तत्वावधान में आरा के रेडक्रास भवन में मुफ्त मोतियाबिंद आपरेशन शिविर का दुसरका दिने ८४ गो मरीजन के लेंस लगावल गइल. अनेके मरीजन के शनिचर का दिने आपरेशन कइल जाई.\nबलिया जिला के उभांव थाना के तर्गत तेंदुहारी गांव का सोझा शुक का सँझिया पड़री निवासी एगो सोनाव्यवसायी प्रेमचंद पर गोली चला के थैला लूट लिहल गइल. गंभीर हालत में प्रेमचंद के मऊ रेफर कर दिहल गइल जहां इलाज का दौरान प्रेमचंद के मौत हो गइल.\nदेवरिया कोतवाली का नियरे एगो प्राइवेट क्लीनिक इलाज करावे आइल जवान लड़की से डाक्टर छेड़खानी करे के कोशिश कइलसि. लड़की के हल्ला कइला पर जुटल भीड़ डाक्टर के पिटाई कईलसि आ क्लिनिक में तोड़फोड़ मचवलसि. बाद में पुलिस आइल आ डाक्टर के हिरासत में ले लिहलसि. डाक्टर पर छेड़खानी के मुकदमा दर्ज कर लिहल गइल बा.\nबियफे का साँझ गोरखपुर के चौरीचौरा में सतहवाँ गाँव का लगे एगो टेम्पो आ ट्रक का टक्कर से सात लोग के मौत हो गइल.\nपहिले से घोषित चार गो समर स्पेशल का अलावे दू जोड़ी समर स्पेशल अउर चलावल जाई. एक जोड़ी ०१०४७/०१०४८ साप्ताहिक स्पेशल ट्रेन ७ अप्रैल से २५ जून ले गोरखपुर आ मुंबई का बीच आ ०१०५७/०१०५८ साप्ताहिक स्पेशल ट्रेन ४ अप्रैल से २२ जून ले कुर्ला से मुजफ्फरपुर का बीच चलावल जाई. गोरखपुर से चले वाली गाड़ी सोमार का दिने सबेरे ८.२५ बजे खुली आ देवरिया, भटर, वाराणसी, मैहर, इटारसी, कल्याण होत दूसरा दिने रात ११.१० बजे मुंबई सीएसटी पहुंची. मुंबई सीएसटी से हर शनिचर के दुपहरिया १२.३० बजे खुले वाली स्पेशल कल्याण, नासिक रोड, इटारसी, मैहर, वाराणसी, भटनी, देवरिया होत रात ११.१५ बजे गोरखपुर पहुंची. मुजफ्फरपुर से चले वाली गाड़ी शुक का दिने साँझ ६.३० के खुली आ छपरा, वाराणसी, मैहर, इटारसी होत तिसरका दिने भोर में लोकमान्य तिलक टर्मिनस पर चहुँपी. ओहिजा से चले वाली गाड़ी बुध का दिने २.३० पर खुली आ कल्याण, इटारसी, मैहर, वाराणसी होत तिसरा दिने रात ३.१० पर मुजफ्फरपुर चहुँपी.\nसु्प्रीम कोर्ट गुजरात सरकार के शिकायत से असहमति जतवलसि कि गुजरात के चुन के निशाना बनावल जात बा आ वइसने बाति खातिर दोसरा राज्यन के कुछ ना कहल जाव.\nविधानसभा चुनाव के आखिरी दौर के मतदान तीन मार्च के होखे जात बा. शनिचर का दिने यूपी के सातवाँ दौर के आ गोवा में चुनाव करावल जाई.\nदिल्ली के एगो अदालत याहू का खिलाफ मुकदमा खारिज कर दिहलसि. कहलसि कि आरोप लगावे वाला याहू का खिलाफ कवनो सुबूत नइखन पेश कइले.\nकर्नाटक में बंगलौर सिटी दीवानी अदालत का सोझा प्रदर्शन करत वकील से झड़प में तीस गो पुलिसकर्मियन समेत ४७ लोग घवाहिल हो गइल. घटना के न्यायायिक जाँच के आदेश दे दिहल गइल बा.\nसुप्रीम कोर्ट न्यायाधीश रहल एच.एस. बेदी के गुजरात में साल २००२ से २००६ का बीच भइल तथाकथित फर्जी मुठभेड़न के मामिला के जाँच करे वाला प्राधिकरण के अध्यक्ष नियुक्त कर दिहलसि.\nकर्नाटक के पर्यटन मंत्री रहल आ खनन घोटाला के आरोपी जी.जर्नादन रेड्डी के १२ मार्च ले सी बी आई का हिरासत में भेज दिहलसि अदालत.\nआरूषि हत्या मामिला में आरूषि के बाप महतारी के निहोरा अदालत खारिज कर दिहलसि. ऊ लोग गाजियाबाद का बदले दिल्ली में मुकदमा चलावे के निहोरा कइले रहुवे.\nगोवा में प्रधानमंत्री का चुनाव सभा में सांप्रदायिक प्रचार सामग्री बाँटे के खबर के संज्ञान लेत चुनाव आयोग एह मामिला के जाँच करावे के फैसला लिहले बा. ओह प्रचार सामग्री में विपक्ष के साम्प्रदायिक आधार पर वोट ना देबे के अपील कइल गइल रहे.\nकृपाशंकर सिंह के सुप्रीम कोर्ट से कवनो राहत ना मिलल. उल्टे अदालत फटकार लगवलसि कि मनचाहा बेंच मत खोजसु. अदालत में एह तरह के काम बरदाश्त ना कइल जा सके.\nगुजरात विधान सभा में नेता विपक्ष के पूरा सत्र खातिर निलंबित कर दिहल गइल बा.\nरक्षा मंत्री ए. के. एंटनी के कार्यालय में जासूसी करे के कोशिश के खबर सामने आइल बा. एह मामिला के जाँच करे के आदेश दे दिहल गइल बा.\nमालूम आमदनी से बेसी के संपत्ति बिटोरे के आरोपी महाराष्ट्र के कांग्रेसी नेता कृपाशंकर सिहं आ उनुका परिजन के घर आ कार्यालय वगैरह में छापा डाल के पुलिस सुबूत बिटोरलसि.\nदिल्ली नगर निगम के चुनाव 15 अप्रैल के करावल जाई.\nनेपाल में एगो स्कूल बनावे खातिर भारत सवा तीन करोड़ नेपाली रुपिया के सहायता देबे का समझौता पर दस्तखत कइलसि.\nजौनपुर में होखत विश्वविद्यालयी हॉकी में पूर्वांचल विश्वविद्यालय पंजाब विश्वविद्यालय के सेमीफाइनल में हरा दिहलसि. अब शनिचर का दिने ओकर मुकाबला कुरूक्षेत्र विश्वविद्यालय के हरावे वाला जीवाजी विश्वविद्यालय ग्वालियर से होखी.\nआखिरकार आस्ट्रेलिया भारत के फाइनल में नाहिये चहुँपे दिहलसि. आजु शुक का दिने भइल श्रीलंका से मैच में आस्ट्रेलिया नौ रन से हार गइल आ फाइनल से भारत फाइनली बाहर हो गइल.\nमहेश भूपति आ रोहन बोपन्ना के जोड़ी एटीपी दुबई ओपन टेनिस प्रतियोगिता का पुरूष डब्ल्स का फाइनल में चहुँप गइल.\nखेलमंत्रालय मनीला में होखेवाला टेबल टेनिस टूर्नामेंट खातिर सात सदस्य वाली टीम भेजे के मंजूरी दे दिहलसि. एह टूर्नामेंट में चौदह साल से कम उमिर के खिलाड़ी खेलीहे.\nविश्व कप महिला कबड्डी में भारत आपन दुसरको मैच जीत लिहलसि.\nटू-जी स्पेक्ट्रम के १२२ लाइसेंस रद्द करे के सुप्रीम कोर्ट के फैसला का खिलाफ केन्द्र सरकार अदालत से फेर से विचार करे के निहोरा लगवलसि. सवाल उठवलसि कि नीति निर्धारण सरकार के काम हऽ आ अदालत के एहमें दखल ना देबे के चाहीं.\nप्रत्यक्ष कर संहिता – डीटीसी विधेयक के जांच करत संसदीय समिति के सुझाव बा कि व्यक्तिगत आय कर छूट के सीमा बढ़ा के तीन लाख रुपिया आ अढ़ाई लाख रुपिया तक के बचत पर कर कटौती दिहल जाव.\nओएनजीसी में सरकार के आपन पांच फीसदी हिस्सेदारी का नीलामी से बारह हजार सात सौ छियासठ करोड़ रूपिया से बेसी मिलल. आखिरी समय में जीवन बीमा निगम के बाजार में उतरला का बाद सरकार के अतना धन मिल पावल.\nभारत अफ्रीका का देशन में क्षमता बढ़ावे आ मानव संसाधन के विकास में सहयोग करे खातिर राजी हो गइल बा.\nयूरोपीय संघ ग्रीस के ऋण संकट से उबारे खातिर एगो अउरी सहायता पैकेज के मंजूरी दे दिहलसि.\n«« टटका खबर, बियफे, १ मार्च २०१२\nटटका खबर, शनिचर, ३ मार्च २०१२ »»


टटका खबर, बियफे, १२ अगस्त – Anjoria\nटटका खबर, बियफे, १२ अगस्त\nअगस्त 12, 2010 news in bhojpuri, टटका खबर, भोजपुरी समाचार\nफेर बैतलवा डाढ़ि पर\nसंप्रग सरकार जातिवादियन का सोझा समर्पण करत एह बाति के मान लिहलसि कि अबकी का जनगणना में जातियो के गिनल जाई. जनगणना कर्मी रउरा अंगुरियो के निशान लीहि आ जातियो पूछी. दुर्भाग्य अतने बा कि वोट बैंक का राजनीति का चलते कवनो दल में अतना साहस नइखे रहि गइल कि जाति आधारित जनगणना के विरोध कर पावे. संघ का इशारा पर चले वाला भाजपो एहि बाति के विरोध नइखे कर सकत. अब बवाल एह बाति पर हो रहल बा कि एह जातिगणना से पिछड़ा वर्ग के गिनती नाहो पाई. देश में करीब पैंसठ हजार जाति बाड़ी स जवना में से कवनो कवनो राज्य में पिछड़ा गिनाले त कवनो कवनो राज्य में. अब पिछड़ा वर्ग के राजनीति करे वाला संसद में एह बाति के विरोध कर रहल बाड़े काहे कि एहु से पिछड़ा आरक्षण के मानक तइयार ना हो पाई.\nअर्जून सिंह मुँह खोलिये दिहलन\nकहलन कि भोपाल गैस त्रासदी के जिम्मेदार वारेन एंडरसन के रिहाई खातिर गृहमंत्रालय से फोन आइल रहुवे. एह मामिला में राजीव गाँधी से उनकर कवनो बाति ना भइल रहे. अर्जून सिंह के एह बाति पर कांग्रेस से हुँआ हुँआ शुरु होखे के अनेसा नइखे काहे कि तब गृह मंत्रालय नरसिंह राव का लगे रहुवे जिनका समर्थन में कवनो कांग्रेसी आगा ना आई. ओने संसद में बोलत गृहमंत्री चिदम्बरम कहले कि भोपाल गैस कांड के दोषी हमनी सभे बानी. कहलन कि जवन गलती होखे के रहे तवन हो गइल अब ओकरा के सुधरला के जरुरत बा दोषी के खोजला के ना.\nलोजपा आ राजद में सीट बँटवारा के पेंच खुलत नइखे\nदुनु पार्टी संगहू रहे के चाहत बा आ अधिका से अधिका सीटो लेबे के चाहत बा. लोजपा आ राजद में एह दिसाईं कई गो बइठका हो चुकल बाकिर हर बइठका बेनतीजा रहि जात बा. लोजपा एक तिहाई सीट माँगत बा जवन राजद के मंजूर नइखे. अब बात के कमान सीधे लालू आ रामविलास सम्हार लिहले बाड़े. राजद चाहत बा कि जीते वाला के लड़ावल जाव बाकिर लोजपा के आपन उचित हिस्सा चाहीं.\nआठ सौ कर्मचारी निलंबित\nबिहार के नौ गो विश्वविद्यालयन के गैर शिक्षक कर्मचारी पिछला डेढ़ महीना से हड़ताल पर बाड़े जवना चलते पढ़ाई आ नया प्रवेश नइखे हो पावत. सरकार ओह लोग के हड़ताल तूड़े के चेतावनी दिहलसि आ अब आठ सौ कर्मचारियन के निलंबित कर दिहले बिया. एकरा से हड़ताल त ना टूटी बाकिर हड़तालियन के माँग में एगो माँग अउरी बढ़ जाई कि निलंबित कर्मचारियन के निलंबन कतम कइल जाव.\nमनमोहन देश के तिसरका सबसे बेसी दिन रहेवाला प्रधानमंत्री\nमनमोहन सिंह बुध का दिने अपना प्रधानमंत्रित्व के २२७३ दिन पूरा कर लिहले जवन अटल बिहारी के २२७२ दिन से बेसी हो गइल आ अब ऊ देश पर सबले बेसी दिन राज करे वाला प्रधानमंत्रियन में तिसरका जगहा पर आ गइले. पहिला जगहा जवाहर लाल नेहरू के आ दुसरका जगहा इंदिरा गाँधी के बा. अलगा बाति बा कि आजु हिन्दुस्तान मनमोहन सिंह का चलते नइखे चलत बलुक उनका बावजूद चलत जात बा! आ शायद एही चलते ऊ आजु ले लोकसभा चुनाव लड़े के खतरा नइखन उठवले.\nबिहार का सुपौल में नाव दुर्घटना में ३५ जने मरले\nबिहार का सुपौल का तिलयुगा नदी में बुध का दिने एगो नाव पलटला से ओह पर सवार ३५ जने के लाश बरामद हो गइल बा आ करीब २० आदमी अबहियो लापता बतावल जात बाड़े. मरे वालन में बच्चा बेसी बाड़न स. ई लोग एगो भोज खाये नदी पार के गाँव जात रहुवे. नाव बेसी सवारी का चलते आ तेज हवा का चलते पलटल.\nयूपी में सूखा के हालात नइखे\nबस बरखा तनी कम भइल बा. यूपी के कृषि मंत्री नसीमुद्दीन सिद्दिकी विधानसभा में एगो सवाल के जवाब देत कहले बाड़न कि यूपी में सूखा के स्थिति नइखे. बस सामान्य से तनी कम बरखा भइल बा. पचास फीसदी कम बरखा होखले पर सूखा मानल जाले. अब आँकड़ा के बाजीगरे बता सकेले कि अरबा ज्यों का त्यों, कुनबा डूबा क्यों ?\nआजु से रमजान के पाक महीना शुरु हो गइल बा\nकाल्हु रमजान के चांद देखते एलान हो गइल कि आजु से रोजा शुरु हो जाई. लोग एक दोसरा के रमजान के मुबारक बाद दिहल आ नमाज अदा कइल. यूपी सरकार कहले बिया कि भर रमजान रात भड़ बिजली देबे के इन्तजाम कइल जाई खास कर के मुस्लिम बहुल इलाकन में. एकरा खातिर ७०० मेगावाट अधिका बिजली के इन्तजाम कर लिहल गइल बा.\nफाइव स्टार अस्पतालन में इलाज करावे खातिर बेसी पइसा देबही के पड़ी\nबीमा नियामक प्राधिकरण साफ कर दिहले बा कि ऊ बीमा कंपनियन के ओह फैसला पर दखल ना दी जवना में कैशलेस इलाज पर रोक लगा दिहल गइल बा. इरडा के कहना बा कि फाइव स्टार अस्पताल मे इलाज करावे के बा त बेसी प्रीमियम देबही के पड़ी. बीमा कंपनी अब नया पालिसी ले आवे वाला बाड़ी स जवना में बड़का अस्पतालन में इलाज करावे वाला लोग बेसी भुगतान कर के आपन बीमा करा सको.\nकॉमनवेल्थ खेल आयोजन समिति से निकाल बाहर कइल गइल संयुक्त महानिदेशक रहल टीएस दरबारी के कहना बा कि उनका के बलि के बकरा बनावल गइल बा. खेत खइलसि गदहा मार खइलसि जुलहा. ऊ अपने कवनो तरह का गड़बड़ी में शामिल नइखन. बाकिर भुला गइलन कि जो तटस्थ है समय लिखेगा उनका भी अपराध !\nश्रीलंका में हो रहल तिकोनिया क्रिकेट का पहिलका मैच में भारत २०० रन से हार गइल. ई बाति सुने में ओतना खराब नइखे लागत जतना वास्तव में भइल जब भारत के पूरा टीम ८८ रन पर आउत हो गइल. बस तीने गो बल्लेबाज नौ रन से बेसी बना पवले.\nभारत के टेनिस खिलाड़ी लिएन्डर पेस दू गो बालीवुड फिल्मन में काम करे खातिर साइन कइल गइल बाड़े. हीरोइन के रही से अबले मालूम नइखे चलल.\nलड़िका सयान हो गइल


(शनिचर 24 सितम्बर)\nहिमाचल प्रदेश में अगिला महीने से सामाजिक-आर्थिक अउर जात आधारित जनगणना-2011 करावल हाई. राज्य सरकार आजु शनिचर का दिने ई फैसला ले लिहलसि.\nमुम्बई पुलिस प्रमुख शनिचर का दिने दावा कइले कि दू महीना पहिले मुंबई में 13 जुलाई के तीन गो सिलसिलेवार बम विस्फोट करावे वाला गिरोह के चिह्न लिहल गइल बा. बाकिर ओह गिरोह के ऊ मनाम नइखन बतावत.\nभारत आजु अपना परमाणविक क्षमता वाला मिसाइल ‘शौर्य’ के सफल परीक्षण कइलसि.\nभाजपा के कहना बा कि चिदम्बरम के ए राजा का साथे जेल में होखे के चाहीं.\nताड़ तेल मामला के सुनवाई करत न्यायाधीश पी.के. हनीफा ने शनिचर का दिने उच्च न्यायालय से गोहार लगवलन कि एह मामिला के दोसरा अदालत के दे दिहल जाव.\nमनमोहन सिंह ईरान के राष्ट्रपति अहमदीनेजाद से भेंट कइलें.\nओडिशा में बीजू जनता दल के विधायक जगबंधु माझी अउर उनुका निजी सुरक्षाकर्मी के नबरंगपुर जिला में आजु शनिचर के भीड़भाड़ भरल जगहा में कुछ अनजान लोग गोली मार दिहल.\nओडिशा में बाढ़ के हालात अउरी खराब भइल, भोजन के पैकेट गिरावल गइल.\nअलग तेलंगाना राज्य मांगत विद्युतकर्मी मुख्यमंत्री एन. किरणकुमार रेड्डी अउर दोसरो मंत्रियन के बिजली काट देबे के धमकी दिहले बाड़न.\nतमिलनाडु पुलिस द्रविड़ मुनेत्र कड़गम नेता आ मत्स्य पालन मंत्री रहल के.पी.पी. सामी के एगो मछुआरा के अपहरण आ हत्या के साजिश रचे का मामिला में आजु शनिचर के गिरफ्तार कर लिहले बिया.\nप्रधानमंत्री बसंत साठे का निधन पर शोक जतवले.\nसीनियर कांग्रेसी नेता आ मंत्री रहल वसन्त साठे के मौत शुक का देर साँझ दिल का दौरा पड़ला से हो गइल. ऊ 86 बरीस के रहले ह.\nजोधपुर के एगो अदालत नर्स भंवरी देवी के गुमशुदगी का मामिला में पुलिस के आदेश दिहले बा कि ऊ एफआईआर में राजस्थान के जल संसाधन मंत्री महिपाल मदेरणा के नाम आरोपी बना के शामिल करे.\nपितृत्व मामिला में दिल्ली उच्च न्यायालय शुक का दिने कहलसि कि नारायण दत्त तिवारी के डीएनए नमूना देबे खातिर ‘शारीरिक तौर पर मजबूर’ ना कइल जा सके बाकिर उनुकर इन्कार ‘दुर्भावनापूर्ण अउर अन्यायपूर्ण’ बावे.\nभुल्लर के क्षमादान पर भाजपा अकाली दल के समर्थन ना करी.\nहिमाचल प्रदेश शुक का दिने सिक्किम के2करोड़ रुपिया के सहायता राशि दिहलसि.\nअफजल गुरु के माफ करावे के प्रस्ताव के समर्थन करी पीडीपी.\nनासा का अनियंत्रित उपग्रह वायुमंडल में दाखिल हो गइल बा.\nयमन में सरकार विरोधी प्रदर्शनकारियन परफायरिंग का बाद 16 लोग के मौत हो गइल. सरकारी पुलिस के फायरिंग में ई सभमौत भइल बा.\nइजरायल के प्रधानमंत्री बेंजामिन नेतान्याहू संयुक्त राष्ट्र महासभा के शुक का दिने संबोधित करत कहलें कि इजरायल फिलीस्तीन का साथे शांति से रहल चाहत बा बाकिर ई काम संयुक्त राष्ट्र प्रस्ताव से ना बलुक आपसी बातचीते से हो पाई.\nइजरायल शुक का दिने संयुक्त राष्ट्र महासभा में दिहल फिलीस्तीनी राष्ट्रपति महमूद अब्बास के भाषण के भड़काऊ बतवले बा.\nफिलीस्तीन के अलगा स्वतंत्र राष्ट्र घोषित करे के निहोरा पर सुरक्षा परिषद में सोमार के विचार होई. भारत एह दावेदारी के समर्थन कइले बा जबकि अमेरिका वीटो कर देबे के धमकी.\nपाकिस्तान में शुक का रात भइल अमेरिकी ड्रोन हमला में 8 लोग मरा गइले.\nपाकिस्तान के दक्षिणी पश्चिमी क्षेत्र बलूचिस्तान प्रांत में कुछ बंदूकधारी चार गो शिया मुसलमानन के हत्या कर के अपना गाड़ी से फरार हो गइले.\nभारत अउर चीन का बीच पहिला दौर के द्विपक्षीय सामरिक आर्थिक वार्ता सोमार का दिने होखी.\nरवांडा के राष्ट्रपति न्यूयार्क का जवना होटल में ठहरल बाड़े तवना के एक रात के खरचा बीस हजार डालर हवे. एतना धन कमाये में रवांडा के आम आदमी के अठारह साल लाग जाला.\nभारत 28 साल बाद बियफे का दिने विकासशील देशन के संगठन जी-24 के अध्यक्षता सम्हरलसि.\nदलाई लामा के कहना बा कि पुनर्जन्म लिहल उनुकर निजी अधिकार ह जवना में केहू दखल ना दे सके.\n2जी मामले में उठल विवाद में विदेश से कवनो प्रतिक्रिया देबे से वित्त मंत्री प्रणब मुखर्जी मना कर दिहले. कहलन कि देश लवटला का बादे कुछ बोलीहें.\n2जी मामला में राजग सरकार का समय वित्त मंत्री रहल जसवंत सिंह के बयान आजु सीबीआई दर्ज कइलसि.\nपिछला हफ्ता देश के पूंजी भंडार में 26.6 करोड़ डॉलर के बढ़ोतरी भइल. पिछला हफ्ता 4.29 अरब डॉलर के गिरावट भइल रहे.\nपिछला हफ्ता देश के शेयर बाजार में बड़हन गिरावट देखे के मिलल. बियफे आ शुक दू दिन में सेंसेक्स नौ सौ से अधिका अंक नीचे गिरल. कुल 4.56 फीसदी के गिरावट भइल.\n2जी घोटाला के आँच का चलते अतवार का दिने प्रधानमंत्री से मिलीहें प्रणब मुखर्जी.\n2जी घोटाला मामिला के पड़ताल करत जेपीसी वित्त मंत्रालय से ओह टिप्पणी के कॉपी मँगले बा जवना में कहल गइल बा कि अगर तब के वित्त मंत्री पी. चिदम्बरम अड़ल रहतन त स्पेक्ट्रम के नीलामी हो सकत रहुवे.\nसोनिया गाँधी टूजी घोटाला में घेराइल चिदम्बरम के साथ देबे खातिर अपना पार्टी के नेतवन के आदेश दिहले बाड़ी.\nसोशलाइट पेरिस हिल्टन तीन दिने के भारत यात्रा पर आजु शनिचर भोरे मुंबई चहुँपली.\nएह साल ऑस्कर पुरस्कारन ला भारत का ओर से राष्ट्रीय पुरस्कार विजेता मलयालम फिल्म ‘आदमिंते मकान अबु’ के नामित कइल गइल बा.\nफिल्म ‘डिपार्टमेंट’ का शूटिंग का दौरान बॉलीवुड महानायक अमिताभ बच्चन घाहिल हो गइल बाड़े आ उनुकर छाती के बाती टूट गइल बा.\nमशहूर गजल गायक जगजीत सिंह के दिमाग के नस फाट गइल बा जवना का बाद से उनुका के शुक के लीलावती अस्पताल में भरती करावल गइल जहाँ ऑपरेशन का बादो उनुकर हालत खराबे बतावल जात बा.\nदिवाली का मौका पर रिलीज होखी राजा बुंदेला निर्देशित फिल्म ‘प्यार बेशुमार’. एहमें बुंदेलखंड के लोग के जमीनी हकीकत देखावल गइल बा.\nप्रसिद्ध अभिनेता पंकज कपूर के निर्देशन में बनल पहिलका फिल्म ‘मौसम’ अपना प्रदर्शन के पहिलके दिने करीब नौ करोड़ रुपये के कमाई कइलसि. एह फिल्म में पंकज कपूर के बेटा शाहिद कपूर आ अभिनेत्री सोनम कपूर मुख्य भूमिका में बाड़न.\nचैम्पियंस लीग में आजु शनिचर का दिने भइल पहिला मुकाबला में केप कोबराज न्यू साउथ वेल्स के सात विकेट से हरा दिहले.\nचैम्पियंस लीग में अतवार का दिने कोलकाता नाइट राइडर्स आ समरसेट क्लब का बीच मुकाबला.\nचैम्पियंस लीग में आजु शनिचर का दिने सुपर किंग्स के मुम्बई इंडियंस का साथे आ न्यू साउथ वेल्स आ केप कोबराज टीम के मैच होखे वाला बा.\nजापान ओपन बैडमिंटन का फाइनल में मलेशिया के ली चोंग वेई\nजापान ओपन बैडमिंटन का सेमीफाइनल में भारत के सायना नेहवाल हार गइली आ एह टूर्नामेंट में भारतीय चुनौती खतम हो गइल.\nपहिलका ट्वेंटी-20 मुकाबला में इंग्लैंड वेस्ट इंडीज के दस विकेट से हरा दिहलसि.\nचैम्पियंस लीग में काल्हु शुक का दिने एगो रोमांचक मुकाबला में वॉरियर्स रॉयल चैलेंजर्स के तीन विकेट से हरा दिहले.


खबर : शुक, १९ मार्च २०१० – Anjoria\nमार्च 19, 2010 टटका खबर\nदाउद आपन गलती सकार लिहलस\nपाकिस्तानी दाउद गिलानी, जे अमेरिकी डेविड हेडली बन गइल बा, काल्हु अमेरिका के एगो अदालत में अपना पर लगावल १२ गो जुर्म के आरोप सकार लिहलस. एह प्लीड गिल्टि का बदला ओकरा के मौत के सजाय ना दिहल जाई आ हो सकी त उमिर कैद का बजाय कम दिन के जेल के सजाय सुनावल जाई. मुंबई पर भइल आतंकी हमला के षडयन्त्र रचे के जवना में छह गो अमेरिकन के मौत हो गइल रहे, के आरोप ऊ मान लिहले बा. इहो संभावना बा कि भारत सरकार ओकरा से पुछताछ कर सकेले.\nविदेशी विश्वविद्यालय का खिलाफ कांग्रेसो में भुनभुनाहट\nभारत सरकार विदेशी विश्वविद्यालयन के आपन परिसर हिन्दुस्तान में लगावे के अनुमति देबे के तइयारी में कानून बनावे जा रहल बिया जवना के विपक्ष त विरोध करिये रहल बा, कांग्रेसो में ओकरा खिलाफ भुनभुनाहट शुरु हो गइल बा. बड़का राजनेतवा अपना बालबच्चा के त विदेश भेज देलें, चाहे ऊ राजीव होखस भा मुलायम, बाकिर आम आदमी के विदेशि विश्वविद्यालय से पढ़े देवे में ओकनी के हमेशा विरोध रहेला. अगर शिक्षा व्यवस्था में सुधार हो जाव त ओह लोग के नेतागिरी जा सकेला. अबहीं शिक्षक पढ़ावल छोड़ के सब काम करेलें आ विद्यार्थी पढ़ाई कम फालतू नेतागिरी बेसी करेलें.\nनयका बोतल में पुरनका शराब कि पुरनका बोतल में नयका शराब\nभाजपा कार्यकारिणी का एलान का बाद बिहारी बाबू शॉटगन सिन्हा शॉट लगा दिहले बाड़न. कहलें कि बहुते निराशा भइल देख के कि पुरान बोतल में नया शराब दिहल जा रहल बा. चउँकनी कि कहावत कुछ जमत नइखे. कहे के चाहत रहे कि नयका बोतल में पुरनका शराब दिहल जा रहल बा. बाद में पता चलल कि पियक्कड़ पुरनका शराब के बड़ा चाव से पियेलें. नयका शराब से ओतना मस्ती ना आ पावे. त शॉटगन सिन्हा ठीके कहले बाड़न. उनका बेसी विरोध एह बात से बा कि यशवन्त सिन्हा जइसन बड़ नेता के जगह नइखे मिलल बाकिर रविशंकर प्रसाद के बड़हन ओहदा दे दिहल गइल बा. शत्रुघ्न, यशवन्त, आ रविशंकर एके जमात के ह लोग.\nनक्सली गिरोह में शामिल भइला पर पगार मिलल करी\nनक्सली आपन ताकत बढ़ावे खातिर तय कइले बाड़े सन कि ओह गिरोह में शामिल होखे वाला बेरोजगारन के अब पगार दिहल जाई. एहसे बेसी लोग नक्सली जमात में शामिल हो पइहें. इहे बतावत बा कि नक्सली अब सिद्धान्त के बात ना करके सोझे छीना झपटी आ डकैती के काम करे के तइयारी कर रहल बाड़े सँ. नवजवान लड़कियनो के बड़ संख्या में बहाली करे के फैसला लिहले बाड़े सँ जवना से कि जंगल में मंगल रहे आ खुफियागिरी में सुविधा. सरकार के ग्रीन हंट का जवाब में ई नक्सलियन के हरियरी हऽ.\nप्रवीण तोगड़िया आजु कंधमाल में जबरिया घुसीहें\nविहिप नेता प्रवीण तोगड़िया आजु उड़ीसा सरकार के फैसला का खिलाफ कंधमाल में जबरन घुसे के कोशिश करीहें. उड़ीसा के कंधमाल में एगो विहिप नेता के हत्या का बाद ओहिजा नाराजगी भड़क उठल रहे. तब से सरकार ओहिजा विहिप नेता लोग के जाये नइखे देत.\nमनरेगा का धन से अब कंप्यटर खरीदाई\nराजीव गाँधी सेवा केन्द्र का नाम से बने जा रहल पंचायत घर त मनरेगा का धन से बनते रहल हऽ, अब ओह केन्द्रन पर कंप्यूटर लगावे खातिर मनरेगा के अढ़ाई हजार करोड़ रुपिया से कंप्यूटर खरीदल जाई. मनरेगा के योजना मुताबिक साठ फीसदी धन मजदूरी में आ चालीस फीसदी सामान खरीदे में लगावल जा सकेला. ओहि निर्माण सामग्री खरीदे वाला हिस्सा से ई कंप्यूटर खरीदल जाई.\nराबड़ी के सुरक्षा व्यवस्था में कटौती से बेपरवाह बाड़े लालू\nपूर्व मुख्यमंत्री राबड़ी देवी के सुरक्षा व्यवस्था में सरकार कुछ कमी ले आइल बिया जवना पर टिप्पणी करत लालू कहले कि, राबड़ी के सुरक्षा हम बानी. सरकार नियमानुसार पांच साल बीत गइला का बाद पूर्व मुख्यमंत्री के विशेष सुरक्षा हटा लिहले बिया. सामान्य सुरक्षा अबहियो दिहल जा रहल बा.\nज्ञान विश्वविद्यालय के पहिलका कुलपति बनले डा॰गुहा\nपटना साइन्स कालेज के भौतिकी विभाग के सेवानिवृत प्रोफेसर डा॰ शंभुनाथ गुहा के ज्ञान विश्वविद्यालय के पहिलका कुलपति बनावल गइल बा. गुहा का जिम्मे विश्वविद्यालय के ढाँचा खड़ा करे के काम बा. ज्ञान विश्विवद्यालय में बिहार के सगरी मेडिकल, इंजिनियरिंग, आ प्रोफेशनल कालेन अइहें सँ. एकर मुख्यालय पटना में रही.\nयुवराज स्वंयवर रचावे के तइयार ना भइलें\nक्रिकेट खिलाड़ी युवराज सिंह के एगो टीवी चैनल प्रस्ताव दिहले रहल ह कि ऊ ओकरा रियलिटी शो में आपन स्वंयवर रचावस. युवराज एह प्रस्ताव के नकार दिहलें. टीआरपी रचावे का फेर में चैनल स्वयंवर के मतलबे मदल दिहले बाड़े. स्वयंवर ओह परंपरा के नाम रहे जवना में कन्या आपन वर खुद चुनत रहे. राखी सांवत के स्वंयवर त समुझ में आइल राहुल महाजन के ना. एह नया रियलिटी शो के नाम होखे के चाहीं स्वंयकन्या!\nराजस्थान रायल्स फेर हारल\nप्रवीण के हैट्रिक आ अनिल कुंबले के सटीक गेंदबाजी का चलते बेंगलुरु में भइल काल्ह के आईपीएल मैच में रायल चैलेंजर्स राजस्थान रायल्स के हरा दिहलें. अब ले राजस्थान रायल कवनो मैच नइखे जीतले आ मुंबई इण्डियन्स नइखे हरले


महुआ टीवी पर ‘अपराधी कौन’ 1 फरवरी से – Anjoria\nदेश के पहिलका भोजपुरी चैनल महुआ टीवी 1 फरवरी से ‘अपराधी कौन’ नाम से एगो क्राइम शो शुरू कइले बा. आधा घण्टा के ई क्राइम शो हर शुक आ शनिचर के साँझ 7:30 बजे आ रात 10:30 बजे देखावल जात बा. .बिहार, झारखण्ड, उत्तर प्रदेश, मध्य प्रदेश आ छत्तीसगढ़ के असल घटनन पर बनल एह नाटकीय प्रोग्राम में स्पेशल क्राइम ब्रांच क टीम अपराधियन के खोज निकाली.\nएह शो के सिनेमाई फार्मेट पर शूट कइल जात बा आ शूटिंग रीयल लोकेशने पर होखत बा, उमेद कइल जात बा कि उत्तर भारत के दर्शकन के पसंद ध्यान में राखत बनल एह शो के लोग खूब पसंद करी. एह शो के डॉयलाग आम बोल चाल के भाषा में बा.\n.शो के निर्माण नियोन फिल्म्स करत बा.


सिनेमा भोजपुरी के नयका स्टार चिंटू – Anjoria\nअभिनेता प्रदीप पाण्डेय चिंटू भोजपुरी परदा के नयका स्टार बन के उगल बाड़न. हालिया प्रदर्शित ‘जीना तेरी गली में’ से बतौर नायक भोजपुरी परदा पर इंट्री मारे वाला चिंटू आजुके नवहियन के दिल के धड़कन बन गइल बाड़न, ‘जीना तेरी गली में’ सगरी बिहार में धमाल मचावत बिया. अनेके बड़का फिलिमन का सोझा रिलीज भइला का बावजूद “जीना तेरी गली में” बिहार में सगरो शानदार व्यवसाय करत बिया. एह फिलिम के सफलता चिंटू के सितारन के अगिला पाँत में ले आ दिहले बावे. एह फिलिम में चिंटू के अभिनय क बहुते सराहल जात बा.


छठ के मौका पर दरभंगा ठुमका लगवली सीमा सिंह – Anjoria\nछठ के मौका पर दरभंगा ठुमका लगवली सीमा सिंह\nकेहू के सपना पूरा जाव त ऊ खुशी से नचबे करी. सिनेमा भोजपुरी के डांसिंग क्वीन सीमो एह घरी खुशी से नाचत बाड़ी. सीमा सिंह के दिली तमन्ना रहल कि ऊ छठ पूजा का मौका पर बिहार के कवनो सार्वजनिक कार्यक्रम में डांस करसु. अबकी छठ पर उनकर सपना पूरा हो गइल जब सीमा सिंह दरभंगा में अपना कला के प्रदर्शन कइली.\nएह मौका पर उनुका एगो फिलिम के शूटिंगो भइल. पिछला दिने सोनपुर मेला में शोभा थिएटर का मंचो पर सीमा सिंह नचले रही जवन फिलिम ‘गुलाब थियेटर’ के शूटिंग में इस्तेमाल भइल.\nसुप्रेरणा सिंह कालेज स्टूडेंटन का साथे आपन जनमदिन मनवली\nअपना जनमदिन पर हैदर काजमी के रंगबाजी लउकल


पाखी चलली लंदन – Anjoria\nभोजपुरी सिनेमा के नं॰ १ अदाकारा पाखी हेगडे आजुकाल्हु सफलता के आसमान चूमत बाड़ी. उनकर पहिलका हिन्दी फिल्म “वुमेन फ्राम द ईस्ट” के लंदन फिल्म फेस्टिवल में आफिशियल प्रविष्टी मिलल बा. एही में पाखी के सर्वश्रेष्ठ अभिनेत्रियो खातिर नामित कइल गइल बा. एह दौड़ में उनुकर मुकाबिला विपाशा बसु, जूही चावला वगैरह दिग्गजो अभिनेत्री शामिल बाड़ी.\n“वुमेन फ्राम द ईस्ट” के मुख्य नायिका का भूमिका में पाखी एगो बिहारी युवती के किरदार कइले बाड़ी जेकरा के पंजाब के एगो आदमी खरीद के ले गइल बा. जेही एह फिल्म के फर्स्ट लुक देखले बा सभे पाखी के तारीफ करत नइखे थाकत.\nसमारोह २५ मार्च से लंदन में होखे जा रहल बा आ समारोह में शामिल होखे खातिर पाखी लंदन रवाना हो गइल बाड़ी.\nPrevious Post: विनय आनन्द आ मोनालिसा के जोड़ी फेर से\nNext Post: Pakhi goes to London


टटका खबर, सोमार, वैशाख अन्हरिया चतुर्दशी, 2078 विक्रमी – टटका खबर\nMay 10, 2021 आजम खान, कोरोना, बलिया, लॉकडाउन, शेयर बाजार, सारण, सिद्धार्थनगर, सोनभद्र, हिमन्त बिस्व सरमा\nभारतीय जनता पार्टी के अड़ियल हिन्दू नेता हिमंत बिस्व सरमा आजु असम के मुख्यमंत्री के पद के किरिया धरीहें. एह मौका पर देश के गृह मंत्री अमित शाह आ पूर्वोत्तर क्षेत्र के राज्यन के कुछ मुख्यमंत्रियन के उपस्थित रहे के उमेद बा. निवर्तमान मुख्यमंत्री सर्बानंद सोनोवाल के अब केन्द्र सरकार में मंत्री बनावल जाए के उमेद बा. जान जाईं कि हिमन्त सरमा कुछ मामिलन में अपना अड़ीयल रुख खातिर हिन्दू समर्थकन के पसन्द बन गइल बाड़ें. उनुका सबका साथ सबका विश्वास वाली बीमारी नइखे आ गलत के गलत कहे में उनुका कवनो परहेज ना रहेला. पश्चिम बंगाल में भाजपा समर्थकन पर हो रहल अत्याचार का दौरान केन्द्र के चुप्पी से नाराज समर्थकन के घाव पर मरहम के काम करी सरमा के मुख्यमंत्री बनल.\nयूपी में पहिलहीं से चलत कोरोना कर्फ्यू खतम होखे से पहिलहीं फेर सात दिन ला बढ़ा दीहल गइल. सरकार के एह कदम के आलोचना एह चलते कइल जा सकेला कि पहिलहीं बता दिहले रहीत कि अनिश्चिय काल खातिर कर्फ्यू लगावल जा रहल बा. अबहियों तय नइखे कि 17 मई के ई कोरोना लॉकडाउन खतम होइए जाई. बाकिर जनता के त सरकारी हुकिम मानहीं के पड़ी. अब इहो कहल जा रहल बा कि एक जिला से दोसरा जिला में आवे जाए से पहिले अनुमति लेबे के पड़ी.\nदेश के राजधानी दिल्लिओ के इहे हाल बा. ओहिजो लॉकडाउन 17 मई ले बढ़ा दीहल गइल बा. अबकी दिल्ली के मेट्रो सेवा एह दौरान बन्द राखल जाई. दिल्ली के ल़क डाउन 19 अप्रैले से जारी बा.\nलगातार दू हफ्ता तेजी के बाजार बनल रहला का बादो आजुओ विदेशी बाजारन के संकेत बतावत कि तेजी के बाजार बनल रही. एह हफ्ता मंगल का दिने मार्च महीना के औद्योगिक उत्पादन के आंकड़ा आ शुक का दिने खुदरा अउर थोक महंगाई के अप्रैल महीना के आंकड़ी जारी होखे वाला बा. एकरो असर बाजार पर पड़हीं के बा. देखल जाव कि शेयर बाजार के खिलाड़ी एकरा के कवना तरह देखत बाड़ें. कोरोना कहर के असर त एह लोग पर इचिको नइखे लउकत.\nजेल में बंद रहला का दौराने कोरोना छूताह हो चुकल समाजवादी गोल के सांसद मोहम्मद आजम खान आ उनुका बेटा के तबियत बिगड़ला का बाद दुनु जने के सीतापुर जेल से लखनऊ के मेंदाता अस्पताल में भरती करावल गइल बा.\nसिद्धार्थनगर पुलिस ढेबरूआ इलाका के लुटेरा गिरोह के सात गो बदमाशन के गिरफ्तार क लिहलसि. रोजा रखले एह बदमाशन का लगे से लूटल कार, मोटर साइकिल, असलहा वगैरह बरामद भइल बा.\nबलिया जिले के मनियर इलाका के शाहपुर गाँव के एगो नवही के लाश अतवार का दिने सुर्यपुरा गाँव का बहरी टिकरी बाबा स्थान का लगे नीम का फेंड़ पर लटकल मिलल बा.\nसारण जिला के बनियापुर इलाका के पूछरी बाजार में आपन दुकान बंद कर के गाँवे लवटत मझवलिया गाँव के आ हरिहरपुर गाँव के दू गो दूकानदारन के मझवलिया गाँव का लगे पुल पर गरदन रेत के हत्या हो गइल बा.\nसोनभद्र के रॉबर्ट्सगंज कोतवाली इलाका के फ्लाईओवर पर एगो बेकाबू पिकप डिवाइडर से टकरा के पलटि मार गइल. एह हादसा में ओकरा चालत समेत दू लोग के मौत हो गइल.


बात गंभीर बा. भाषा ऊहे जिंदा रही जवन बाजार,मनोरंजन आ संपर्क के भाषा बनी. कुछ ठोस काम करेके परी. सोचल आ योजना बनावल दूनो जरूरी बा. नाराबाजी,आत्मप्रशंसा आ निहोरा के ज्यादा असर ना होखे. समय पाके जल्दिए कुछ लिखबि. तब तक ईहे कहबि कि जब तक साँस तब तक आस.\nमौरीसस के ई सर्वे से हम ओतना विचलित नइखी. कारन ईहे बा की आजू दुनिया में भोजपुरी क्या सभ भाषा अंग्रेजी के साम्राज्य से जुघ रहल बा.वैसे भी मौरीसस में भोजपुरी क्षेत्र, तमिल आ चाइना के लोग गइल. कबो फ्रेंच आ कबो डच के गुलाम रहल. ओकनी के भाषा कामकाज के भाषा फ्रेंच रहल त स्वाभाविक बा प्रभाव भी रही. अंग्रेजी के वैश्विक प्रभाव बा, रही, आ भारत में अंग्रेजी नइखे… खूब बा. भारत में भी केतना केतना भाषा बा बोली बा ओमे अंग्रेजी के प्रधानता बढल जाता.\n२००९ में, महत्मा गाँधी इंस्टिट्यूट , मोका, मौरीसस में कार्यरत सीनियर लेक्चरर डॉ.राजरानी गोबिन भिखारी ठाकुर के स्मृतिपर्व, जे.ऍन.यु. के प्रांगन में आपन बात रखत ई बात के सूचना देले रहली. ईहे बात येही साल दिल्ली में आइल श्री जगदीश गोवेर्दन जी भी कहले रहीं. डॉ. सरिता बुधू चाहे दीमलाला मोहित जी भा सुचिता रामदीन जी के मानल बा.अभी अभी हम ऍन. जयराम जी के किताब “diversities in the indian dispora ” में हुकुम सिंह जी के आलेख पडले रहीं उ त भाषा के कहो, संस्कृति आ संस्कार, खाना पीना सभ कुछु में बदवाल महसूस करत बड़े. उनका अनुसार ” अब उ “जहाजिभाई” उहे ना रह गईल.\nबाकिर मन के तुराला के जरुरत नइखे. मौरीसस भोजपुरी के नियामक ना तय करेला. मौरीसस के जेतना आबादी से कहीं जादा बिहार के एगो जिला भा उ.प्र. के एगो जनपद के बा जहवा भोजपुरिया के संख्या मौरीसस के कुल आबादी के २० गुना बा. खली हमनी के प. चंपारण में लगभग ४२ लाख से जादे भोजपुरिया रहेले.\nजहा तक भोजपुरी के भासा पर खतरा के सवाल बा त बेबुनियाद बात बा. हेतना कुछ सह के, हिंदी, अंग्रेजी सभ के हवा बेयर बर्दास्त करत आगे बढ़त बा. एमे कोनो संदेह नइखे. अगर भोजपुरिया के संख्या २० करोड़ नईखे त शोध हो रहल बा, विद्वान लोग लागल बाडे एहो पता चल जाई. लेकिन जे भोजपुरिया लाज से, सरम से आ भरम से आपना के भोजपुरी भाषा -भाषी बतावे में लागल बा उ कैसे रुकी…….\nपुन: कहब निराश होखे के जरुरत नइखे……. बगल में नेपाल बा उहाँ भोजपुरी के संविधान में भाषा के रूप में मान्यता के तयारी चालत बा…..\nएडिटर: भोजपुरी जिंदगी\nअपना भाषामोह में देशमोह में पड़ल त सम्मान के बात बा। एमें हमरा कवनो दिक्कत नइखे। इंटरनेट पर भोजपुरी फिल्मी पन्ना देखेआला लोग से निहोरा बा कि भाषा पर संकट बा, एपर ध्यान दीहीं लोग्। ना त ऊहे हाल होई जवन अंग्रेजन अपना देश पर दोस्त आ ब्यापारी बन के कइलन स्। अन्तर ईहे रही ऊ राजनीतिक साम्राज्य रहे आ अब भाषाई साम्राज्य बा।\nआदरनीय ओम जी,\nहमरा राउर बात तनिको खराब ना लागल। हम फिल्मी पन्ना पर आवे के बात कवनो गम्भीरता से ना कहले रहनी। आपन बात बता देले रहनी ह। आदत बा तनि कड़ा बोल जाए के, अइसन हो सकेला हमरा में। भाषामोह के बात त हम ना कहेम बाकिर भाषा के साथे जवन अत्याचार लोग कर रहल बा ओपर त खीस बड़बे करेला। पिछला चार दिन से हम एह शोध में लागल बानी कि हमनी के हिन्दी चाहे भोजपुरी में केतना अंग्रेजी शब्द घुस गइल बा जवना खातिर एकदम प्रचलित आ आसान आपन शब्द बा आ सब केहू जानेला, समझेला। त रउरा सुन के आश्चर्य हो ई कि औसत 5000 शब्द अगर एगो पढ़ल-लिखल आदमी बोले त ओमें से 22-2500 शब्द अंग्रेजी के घुस गइल बा तबहूँ कतना लोग हल्ला कर रहल बा कि भाषा पर कवनो खतरा नइखो। अब बताईं ई जान के कइसन लागी? अरविन्द जी भी अंग्रेजी मोह से ग्रस्त बाड़न। lekhakmanch.com/?p=2417 पर देखीं चाहे gyanduttpandey.wordpress.com/2011/07/01/hindi-service-via-jersey-cow/comment-page-1/#comment-23746 पर।\nबाकी सब ठीके बा। आपन आपन बिचार बा लेकिन भोजपुरी आ हिन्दी दूनो खातिर हम सोचेनी आ उम्मेद बा आउरो लोग सोंची।\nमारीशस में भोजपुरी के नौटंकी पर बहुत कुछ जाने के मिलल। हमरा समय कम मिलला के बादो हम अँजोरिया पर आवत रहेनी। शुरु के सारा पत्रिका लगभग पढ़ले बानी। कुछ समय पहिले पुरनका रचननो के देखनी। भोजपुरी जिंदगी पत्रिका अब त पढ़े लायक हो गइल बा बाकिर समय के कमी से पढ़ नइखीं पावत। एही से अभी ले ओपर कवनो टिप्पणी ना कइनी। पढ़ला के बाद क देम।\nसाँच त ई बा कि इंटरनेट पर पढ़ला से भोजपुरी चाहे हिन्दी दूनो के कवनो प्रचार ना हो सकेला। हँ फेन एगो शिकाइत बा कि ई कवन जगे से उठा के लिखाता कि भोजपुरी बोलेवाला लोग 20-25 करोड़ बा। हमरा समझ से ई एकदम अतिशयोक्ति बा। 20-25 करोड़ के बात केहू कइले बा पत्रिका। ठीक से ना देख पवनी काहे कि फाइल के वर्ड में बदल के खाली देखले रहनी। अब त नयका डाउनलोड क लेले बानी।\nकलाकार लोग के बाते बेकार बा। हिन्दी आला हिन्दी के भोजपुरी आला भोजपुरी के खाए पर लागल बा। हम सिनेमा आला पन्ना पर एक महीना में एको-दू बेर जानी कि ना एहूमें संदेहे बा।\nमारीशस के साथे अउरो बहुत देश के नाम ले लेके खूब हल्ला होला। आखिर ई सब का ह? हँ, भोजपुरी के डूबे के खतरा त नाहिए बा। बाकिर कुछ सोचे लाएक त बा। हिन्दी बोलला से भोजपुरी के कवनो घाटा त नइखे होत बाकिर जब ले भोजपुरी समझे आला बा आ हमरा भोजपुरी बोले आवेला तब ले हिन्दी के कवनो जरूरते नइखे।\nई कलाकार लोग आ ई चैनल सब खुलल बा कमाए खातिर। कवनो फाएदा नइखे ए सब से। भोजपुरी के लोग जब कहीं से ए भोजपुरी सिनेमा में लउकबे ना करे त कइसन भोजपुरी? के बनी करोड़पति जइसन बकवास चीज के फायदा का बा। हम त ना ई सब चैनल देखिले ना देख सकीले। रोवला – गावला से होई का?\nराउर बात कई बेर कड़आ लगला का बावजूद नीक लागेला काहे कि रउरा जवन कहीले तवन अपना अन्तरमन का गहराई से.\nएहीजा रउरा जइसन लोग का बारे में ना कहि के आम भोजपुरिया पाठकन का बारे में कहल गइल बा. हमरा लगे जवन गूगल रिपोर्ट भा दोसरा काउन्टरन से जानकारी मिलेला तवन इहे बा कि बेसी पाठक फिल्म का चलते आवेलन.\nरउरा त ओही पाँत में शामिल बानी जिनका के भाषामोह से जुड़ल कहल गइल बा.\nस्वागत बा रउरा टिप्पणी के.


भोजपुरी सुपर स्टार पवन सिंह जोगी बन गइले – Anjoria\nJun 4, 2010 पवन सिंह\nभोजपुरी सिनेमा के सुपर स्टार अब जोगी का वेष में नजर आवे वाला बाड़े. पिछला दिने रिलीझ भइल संदीप श्रीवास्तव के फिल्म सईंया के साथ मड़ईया में के अपार सफलता से गदगद पवन सिंह कहलें कि ऊ अपना नयका फिल्म गंगा पुत्र खातिर बहुत उत्साहित बाड़े. एह फिल्म में ऊ अइसन जोगी का भूमिका में बाड़े जे दिन का उजाला में त जोगी बनल रहेला बाकिर रात में कुछ अउर बन जाला. विनय बिहारी के लिखल कहानी आ गीत से सजल गंगा पुत्र का बारे में पवन सिंह के कहनाम बा कि उनका उम्मीदे ना भरपूर विश्वास बा कि भोजपुरी सिनेमा के इतिहास में ई फिल्म मील के पत्थर साबित होखी.\nफिल्म के कहानी का बारे में बतावत पवन सिंह कहलें कि नायक के पिता के हत्या कर दिहल जाता, महतारी पर अत्याचार कइल जाता आ तब जोगी बनल नायक आपन जवन करिश्मा देखावत बा उहे एह फिल्म के खासियत बा. फिल्म के नायिका मोनालिसा बाड़ी. पवन सिंह आ मोनालिसा के जोड़ी आजुकाल्ह भोजपुरी सिनेमा में राज करत बा. लोक गायक से नायक बनल पवन सिंह का आवाज में सुर के जादू बा त उनका अभिनय में माटी के खुसबू बा. पवन सिंह के डायलाग डेलिवरी लाजवाब होला आ ओहपर से जबरदस्त एक्शन करे के उनकर जज्बा उनका के भोजपुरी के दोसरा स्टारन से अलगा कर देला,\n(स्रोत : मो॰खालिद )


Bengal assembly election is going to be interesting due to Tollywood prosenjit chatterjee Bhojpuri Spl: टॉलीवुड के कारन दिलचस्प होखे जा रहल बा बंगाल विधानसभा चुनाव\nBhojpuri Spl: टॉलीवुड के कारन दिलचस्प होखे जा रहल बा बंगाल विधानसभा चुनाव\nकोलकाता फिल्म इंडस्ट्री में भारतीय जनता पार्टी के उपस्थिति गहिर होत जाता. शुरुआत रूपा गांगुली से भइल जौन महाभारत में द्रौपदी के रोल कइले रहली. बंगीय चलचित्र परिषद (बीसीपी) आ इस्टर्न इंडिया मोशन पिक्चर्स एंड कल्चरल कन्फेडरेशन (ईआईएमपीसीसी) भाजपा के संगठन हउवन स.\nLast Updated: February 22, 2021, 5:32 PM IST\nएह बेरी के पश्चिम बंगाल के विधानसभा चुनाव बहुते दिलचस्प होखी. एह बेरी सत्ता खातिर लड़ाई के साथे बंगाली फिल्म जगत के दिल जीते के होड़ लागल बा. भारतीय जनता पार्टी (भाजपा) भी तृणमूल कांग्रेस नियर सेलिब्रिटी राजनीतिक शुरू क देले बिया. जब वामफ्रंट सत्ता में रहे तबो बांग्ला सिनेमा के लोग राजनीति से जुड़ल रहे. फिल्मी संगठन बना के ओकरा के कौनो बरियार राजनीतिक दल से जोड़े के परंपरा पुरान बा. अब हालत अउरी रोचक हो गइल बा. कोलकाता फिल्म इंडस्ट्री में भारतीय जनता पार्टी के उपस्थिति गहिर होत जाता.\nशुरुआत रूपा गांगुली से भइल जौन महाभारत में द्रौपदी के रोल कइले रहली. बंगीय चलचित्र परिषद (बीसीपी) आ इस्टर्न इंडिया मोशन पिक्चर्स एंड कल्चरल कन्फेडरेशन (ईआईएमपीसीसी) भाजपा के संगठन हउवन स. बीसीपी त अभिनेता आ भाजपा नेता विश्वजीत चटर्जी आ फिल्म निर्देशक शंकुदेव पांडा के नेतृत्व में बनल आ ईआईएमपीसीसी मशहूर फैशन डिजाइनर आ भाजपा नेता अग्निमित्रा पाल के नेतृत्व में बनल. विश्वजीत चटर्जी, शंकुदेव पांडा आ अग्निमित्रा पाल कहेला लोग कि ई दूनो संगठन तृणमूल कांग्रेस के पेंचीदा राजनीति के जबाब में बनल बाड़े सन.\nसन 2019 के जुलाई में अभिनेता ऋषि कौशिक, पारू मित्रा, रूपा भट्टाचार्य, अनिंद्य बनर्जी, सौरभ चक्रवर्ती, देवरंजन, रूपंजन मित्रा, कंचन मित्रा, विश्वजीत गांगुली आ नमिता मित्रा भाजपा में शामिल भइल रहे लोग. ओने तृणमूल कांग्रेस भी कम नइखे ऊहो एइजा खातिर विख्यात अभिनेता दीपंकर डे के खड़ा करे वाली बिया. दीपंकर सत्यजित राय के आधा दर्जन फिल्मन में काम क चुकल बाड़न. तृणमूल कांग्रेस में पहिलहीं से दूगो टालीवुड के सेलीब्रिटी मिमी चक्रवर्ती आ नुसरत जहां बाड़ी सन जौन पिछला लोकसभा चुनाव में जीत चुकल बाड़ी सन. एकरा अलावा तृणमूल कांग्रेस में बांग्ला फिल्म इंडस्ट्री के दीपक अधिकारी उर्फ देव, शताब्दी रॉय और संध्या रॉय सांसद के रूप में मौजूद बा लोग जबकि ब्रात्य बसु ममता सरकार में मंत्री बाड़न. चिरंजीत, नैना बंदोपाध्याय आ देबश्री रॉय विधायक के रूप में जीत दर्ज कइले बा लोग. ई त भइल तृणमूल कांग्रेस के फिल्मी सेलीब्रिटी लोग.\nअब आईं भाजपा के फिल्मी सेलीब्रिटी लोग पर. त भाजपा में बड़ सेलीब्रिटी -बाबुल सुप्रियो, रूपा गांगुली आ लॉकेट चटर्जी बड़ले बा लोग. कोलकाता के फिल्म इंडस्ट्री के टॉलीवुड कहल जाला. भाजपा के राष्ट्रीय महासचिव कैलाश विजयवर्गीय के उपस्थिति में एइजा पिछला 18 फरवरी के कई गो अभिनेता/अभिनेत्री में शामिल हो गउवे लोग. यश दासगुप्ता, सौमिली घोष विश्वास, पापिया अधिकारी, मीनाक्षी घोष, सुतपा मुखर्जी, त्रमिला भट्टाचार्य, मल्लिका बनर्जी, डायरेक्टर राज मुखर्जी, प्रोड्यूसर डायरेक्टर अतनु राय, संगीत निर्देशक शुभायु बेडोग्गो चिन्हल- जानल एक्टर ह लोग. फिलहाल विख्यात अभिनेता प्रसेनजीत मुखर्जी के भी भाजपा में शामिल होखे के चर्चा बा. हाले में श्यामा प्रसाद मुखर्जी फाउंडेशन के निदेशक अनिर्वाण गांगुली अभिनेता प्रसेनजीत से भेंट कइले बाड़े आ उनुका के अमित शाह पर लिखल एगो किताब देले बाड़े. तबसे सोशल मीडिया पर एह संदेश के बाढ़ आ गइल बा कि प्रसेनजीत भाजपा में शामिल होखे जातारे. हालांकि प्रसेनजीत आपन पत्ता अभी नइखन खोलत.\nभाजपा में शामिल भइल लोग. बांग्ला फिल्म इंडस्ट्री राजनीति से अच्छा- खासा प्रभावित बिया. बंगाल में लगभग हर बड़ फिल्मकार राजनीति आधारित फिल्म बनवले बा. आ हर बड़ राजनीतिक दल बांग्ला फिल्म इंडस्ट्री में आपन पकड़ बनावे के कोशिश कइले बा. दस साल पहिले जब वाममोर्चा शासन में रहे त अधिकतर फिल्मकार आ अभिनेता लेफ्ट समर्थक रहले सन. जब ममता बनर्जी के तृणमूल कांग्रेस के शासन में टालीवुड ममता बनर्जी के नजदीक आ गइल. आज स्थिति ई बा कि टालीवुड ममता बनर्जी आ भाजपा के बीच बंटा गइल बा. त एही से एबारी के विधानसभा चुनाव बहुते दिलचस्प होखे जा रहल बा. अभी भी बांग्ला फिल्म इंडस्ट्री में भाजपा के अभियान जारी बा. आज के स्थिति ई बा कि भाजपा अब तृणमूल के जबाब सेलीब्रिटी बनाम सेलीब्रिटी के रूप में देबे जा रहल बिया. एह चुनाव में भाजपा बांग्ला फिल्म इंडस्ट्री पर आपन पकड़ मजबूत करत जा रहल बिया. भाजपा अपना ओर अउरी कतना अभिनेता/अभिनेत्रियन के खींचि ली, अभी कहल बड़ा मुश्किल बा. काहें से कि भाजपा के आखेट अभियान दिन पर दिन तेजे होखत जाता. अभी ओकर फोकस प्रसेनजीत नियर बड़ अभिनेता पर केंद्रित बा. हर हाल में ऊ प्रसेनजीत के अपना खेमा में लेआवल चाहतिया काहेंसे कि उनकर बंगाल में भारी संख्या में फैन बाड़े सन. प्रसेनजीत वोट खींचे में तगड़ा चुंबक बन सकेले.\nअभी कुछुए दिन पहिले आरएसएस के प्रमुख नेता मोहन भागवत मुंबई में बंगाल के अभिनेता मिठुन चक्रवर्ती से भेंट कइले त राजनीतिक क्षेत्र में एकरा के रणनीतिक मुलाकात मानल गइल. जदि मिठुन चक्रवर्ती भाजपा में आ जातारे त ऊहो बंगाल खातिर वोट खींचे वाला तगड़ा चुंबकीय अभिनेता बाड़े. त भाजपा बड़ा सधल कदम उठा रहल बिया. तृणमूल कांग्रेस के नजर भाजपा के एह रणनीति पर लगातार बा. ममता बनर्जी जानतारी कि भाजपा फिल्म इंडस्ट्री में गहिर घुस गइल बिया. मिठुन चक्रवर्ती तृणमूल ज्वाइन कइले आ थोड़हीं दिन बाद एगो चिट फंड कंपनी से धन लिहला के आरोप में केंद्रीय जांच एजंसी उनुका पर टूटि परली सन. परेशानी में परला का बाद मिठुन चक्रवर्ती तृणमूल कांग्रेस आ राजनीति दूनो छोड़ दिहले. अब मोहन भागवत से उनकर कतना सार्थक बातचीत भइल बा, ई आवे वाला समय बताई. जदि भाजपा मिठुन चक्रवर्ती के आखेट क लेतिया त ओकरा वोट के फायदा जरूर होई. बाकिर मिठुन चक्रवर्ती अभी आपन पत्ता नइखन खोलत. ऊ चुप्पी सधले बाड़े. संभव बा पिछला राजनीतिक अनुभव उनकरा के चुप रहे के सिखा देले बा. (लेखक विनय बिहारी सिंह वरिष्ठ स्तंभकार हैं.)


Khesari Lal Yadav Bangaliniya Fame Actress Pakhi Hegde Birthday Know some facts Bhojpuri: कबो निरहुआ संगे जोड़ी रहे सुपरहिट, बंगलिनिया हिरोइन पाखी हेगड़े के जन्मदिन ह आज...\nBhojpuri: कबो निरहुआ संगे जोड़ी रहे सुपरहिट, 'बंगलिनिया' हिरोइन पाखी हेगड़े के जन्मदिन ह आज...\nभोजपुरी एक्ट्रेस पाखी हेगड़े के आज जन्मदिन ह. हाल में उनकर खेसारी लाल यादव के साथे रिलीज भइल गाना 'बंगलिनिया' इंटरनेट पर धमाल कइले रहे. एकरा पहिले पाखी अउर निरहुआ के जोड़ी कए गो सुपरहिट भोजपुरी फिलिम साथे कइले रहे.\nLast Updated: June 7, 2021, 12:35 PM IST\nसाल रहे 2007. सगरो एगो फिलिम के चर्चा रहे, सभका मोबाईल से लेके सीडी-भीसीडी आ तिलक बियाह, नाच-आर्केस्ट्रा में ओह फिलिम के गीत बाजे. सभे के मुंह पर फिलिम के हीरो के चर्चा त रहबे कइल; लइका-जवान से बुढ़ऊ बाबा लोग के चवनिया मुसकी तब अउर खिल जाव जब ओह फिलिम के हिरोइन के चर्चा हो जाव. फिलिम रहे निरहुआ रिक्शावाला अउरी हिरोइन रहली पाखी हेगड़े. टीवी इंडस्ट्री से सीधे भोजपुरी में कदम रखे वाली खूबसूरत नैन नक्श अउरी कातिल अदा वाली ई नवोदित अभिनेत्री के जब लोग देखे त मंत्र मुग्ध हो जाव. फिल्म भोजपुरी सिनेमा इतिहास के माइलस्टोन फिल्मन में से एक बा. देश भर के कई गो सिनेमाघर में डेढ़ साल तक लगातार चलल एह फिल्म के सफलता के कईगो फैक्टर रहे बाकिर पाखी हेगड़े के जवन चार्म रहे उ पुरुष दर्शकन के बहुत आकर्षित कइलस. अधिकांश छौंड़न से पूछब त पता चली कि उ ई फिलिम कई हाली देखलन सन खाली पाखी के अंग्रेजी में निरहुआ के डाँटे वाला सीन देखे खातिर. पाखी हेगड़े एह फिलिम में अपना अभिनय के दमखम भी देखवले रहली. उ दक्षिण भारत के बैकग्राउंड से सीधे भोजपुरी में अइली बाकिर एह भाषा के अपना लेहली आ लगातार कई साल तक हिट पर हिट फिल्म देहली.\nजवना पाखी हेगड़े के बारे में एतना बात होता, उनकर जन्मदिन ह आज. उनकर जन्म त कर्नाटक के ह बाकिर पालन-पोषण बंबईये में भइल अउर इहवें पढ़ाइयो-लिखाई भइल. पाखी अपना अभिनय करियर के शुरुआत दूरदर्शन के शो ‘मैं बनूँगी मिस इंडिया’ से कइली अउरी ई शो काफी सफल रहल.\nफेमस होखे से पहिले भोजपुरी में दू गो फिल्म आइल. पहिला फिल्म साल 2006 में बैरी पिया रहे. एह में उनकर हीरो मोहित डागा रहलें जे टीवी सीरियल के चर्चित नाम रहलें. एह फिल्म खातिर पाखी के क्रिटिक चॉइस अवार्ड भी मिलल. एकरा बाद उ फिल्म इंडस्ट्री के लोगन के नजर में आ गइली. फेर तब के सुपरस्टार रविकिशन के साथ दुसर फिल्म मिलल जवन बॉक्स ऑफिस पर कुछ खास प्रदर्शन ना कइलस. ओकरा बाद उनका दिनेशलाल यादव निरहुआ के साथे तिसरका फिल्म मिलल निरहुआ रिक्शावाला. इहे फिल्म उनका जिनगी के गेमचेंजर साबित भइल. ओकरा बाद त उ कबो पीछे मुडके ना देखली. हालांकि एह फिल्म से कईगो कलाकार स्थापित भइल लोग. खुद एकर हीरो निरहुआ, विलेन सुशील सिंह, कॉमेडियन मनोज टाइगर उर्फ़ बताशा चाचा, चाइल्ड आर्टिस्ट गोलू आदि एही फिल्म के सफलता के बादे भोजपुरी के बड़का नाम बन गइल लोग. एकरा बाद पाखी हेगड़े के जोड़ी निरहुआ के साथे अइसन बनल कि दुनू जाना लगातार कई साल तक बहुते हिट फ़िल्म दिहल लोग.\nपाखी हेगड़े अबले लगभग 65 गो फ़िल्म भोजपुरी भाषा में कर चुकल बाड़ी. उनका से पुछला पर कि उ भोजपुरी फिल्म इंडस्ट्री में आपन फरत-फुलात करियर काहें छोड़ दिहली त उ कहली कि हर कलाकार अपना कला अउरी शिल्प खातिर स्वार्थी होला. जब ओकरा एके जइसन काम करे के मिले लागेला अउरी कुछ नया उ प्रयोग ना कर पावेला त ओकर मोह भंग होखे लागेला. हम भोजपुरी में जब रहनी त शुरू में बड़ा बढ़िया फिल्म बनल बाकिर बाद में एके जइसन कहानी के पुनरावृति होखे लागल, किरदार, कहानी अउरी प्लॉट सब एक जइसन होखे लागल त हमरा अंदर के कलाकार ऊब गइल आ एही से हम दोसरा भाषा में बेहतर ऑफर के तलाश में इहाँ से दूर हो गइनी बाकिर भोजपुरी हमसे ना छूटल नइखे.\nपाखी लगभग 12 भाषा में फ़िल्म कइले बाड़ी. जे में से एगो पंजाबी अउरी अंग्रेजी में बनल फिल्म कुदेसन - वुमन फ्रॉम द ईस्ट के अंतरराष्ट्रीय ख्याति मिलल अउरी कईगो अवार्ड् भी मिलल. उनका भोजपुरी के टॉप फिल्मन के बात कइल जाव त ओह में निरहुआ रिक्शावाला, कइसे कही तोहरा से प्यार हो गइल, शिवा, विधाता, सात सहेलियाँ, निरहुआ नम्बर 1, निरहुआ चलल ससुराल, औलाद, संतान, गंगा देवी, लहरिया लुटs ये राजा जी, देवरा भइल दीवाना आदि के नाम लिहल जा सकेला. पाखी हेगड़े साल 2009 के अपना करियर के स्वर्णिम वर्ष मानेली. ओह साल उनके करीब 8-9 फिल्म रिलीज भइली सन आ सबके सब फ़िल्म सफल रहली सन. अमिताभ बच्चन के मेकअप-मैन दीपक सावंत के भोजपुरी फिल्म ‘गंगा देवी’ में भी पाखी के अभिनय के सराहल गइल. एह फिल्म में खुद अमिताभ अउरी जया बच्चन अभिनय कइले रहे लोग. इ फिल्म गुजरती में भी डब भइल अउरी उहां भी बहुते बढ़िया रिस्पांस मिलल.\nपाखी के आखिरी भोजपुरी फिल्म 2019 में आइल विवाह. एह में उनके अतिथि भूमिका रहे. पाखी के सफल फिल्म निरहुआ के अलावा मनोज तिवारी, रविकिशन, चिंटू पाण्डेय के साथे भी आइल बा. पाखी हेगड़े अब फेर से भोजपुरिया स्क्रीन पर सक्रिय हो गइल बाड़ी. उनके खेसारी लाल यादव के साथे एगो सिंगल ट्रैक लॉन्च भइल बा बंगलिनिया. ई गाना के अब तक यूट्यूब पर 72 मिलियन व्यूज मिल चुकल बा आ उ बढ़ते जाता. दर्शक अपना चहेती हिरोइन के फेर से स्क्रीन पर ठुमका लगावत अउरी अदा देखावत देख के मंत्रमुग्ध हो रहल बाड़ें.\nपाखी हेगड़े के जन्मदिन पर उनके ढेर सारा शुभकामना. उनके भविष्य उनके अतीत से भी ज्यादा सफल रहे, इहे कामना बा.


महाभोजपुर के माँग फेर दोहरवले बा प्रगतिशील भोजपुरी समाज – Anjoria\nAug 7, 2013 भोजपुरी, महाभोजपुर, राज्य\nअलग भोजपुर राज्य बनवावे आ भोजपुरी भाषा के संविधना के 8 वीं अनुसूची मे शामिल करावे ला प्रगतिशील भोजपुरी समाज का ओर से सगरी जिला मुख्यालयन पर क्रमवार धरना आ प्रदर्शन करे के बात बतावत समाज के केन्द्रीय महासचिव आ भोजपुरी अमन पत्रिका के प्रधान संपादक डा॰ जनार्दन सिंह के कहना बा कि भोजपुर राज्य बनवावल हमनी के अस्मिता आ स्वाभिमान से जुड़ल बा. कहलन कि काशी राज का रुप में मशहूर आ धन धान्य से भरपूर रहल भोजपुरी इलाका आजु ठेहुनी के बल चले पर मजबू रहो गइल बा. अंगरेजी हुकूमत आ भारतीय नीतिकारन के साजिश के शिकार ई इलाका तीन गो राज्य में बाँट दिहल गइल आ आजु अपना अस्तित्व बचावे खातिर लड़त बा.\nपूर्वांचल राज्य के माँग सिरे से खारिज करत डा॰ जनार्दन सिंह के कहना बा कि यूपी के पुरवारा इलाका पूर्वांचल ना हो सके. राज्य पुनर्गठन आयोग के आलोचना तिखाई से करत कहले बाड़न कि भारत के पुरनका राज्यन के एतिहासिक तथ्य देखत आ धेयान में राखत नया राज्य बनावल चाहत रहुवे. समान भाषा आ संस्कृति, समान भावनात्मक विरासत, समान भोगौलिक एकता, समान नस्ल, समान तीज त्योहार आ रीति रिवाज के आधार पर यूपी के सतरह गो जिला देवरिया, गोरखपुर, कुशीनगर, महाराजगंज, बस्ती, सिद्धार्थनगर, गाजीपुर, बलिया, आजमगढ़, मऊ, संत कबीर नगर, जौनपुर, वाराणसी, चंदौली, भदोही, मिर्जापुर अउर सोनभद्र आ बिहार के नौ गो जिला छपरा, सिवान, गोपालगंज, पूर्वी आ पश्चिमी चंपारण, रोहतास, भभुआ, भोजपुर, बक्सर, आ मध्य प्रदेश के सिधी जिला मिला के भोजपुर राज्य बनावल एह इलाका के विकास ला जरूरी बा.\nडा॰ जनार्दन सिंह के कहना बा कि भारत सरकार तोड़फोड़ आ हिंसा आगजनी के भाषा जल्दी समुझ लेले बाकिर कृषि प्रधान आ अमन पसंद भोजपुरी इलाका के जायज माँग ओकरा से घोंटात नइखे. भोजपुरी इलाका के जन प्रतिनिधि सत्ता के लालच में भोजपुर राज्य के माँग संसद में कबो ना उठावस. ई माँग सबले पहिले सिवान में पंडित राहुल सांस्कृत्यान साल 1947 मे उठवले रहीं. उनुका बाद साल 1962 मे ईश्वर चन्द्र सिन्हा के नेतृत्व में वाराणसी आन्दोलन शुरू भइल रहे, आ साल 1965 से प्रगतिशील भोजपुरी समाज महाभोजपुर राज्य बनवावे ला लगातार संघर्ष करे में लागल बा. समाज का तरफ से जल्दिए भोजपुरी इलाका के सगरी सांसद आ विधायकन के एह बारे में पत्रक भेजल जाई.


बतकुच्चन  – ७९ – Anjoria\nOctober 3, 2012 OmPrakash Singh भाषा, सरोकार 1\nचोट त चोट ह आ कचोट? कचोट के कम चोट समुझे वाला के बुड़बके बुझे के पड़ी. काहे कि कचोट झलके ना भितरे भितर चोट मारत रहेला. देह के चोट त देर सबेर भुलाइओ सकेला आदमी बाकिर मन के चोट, कचोट, भुलावल बहुते मुश्किल होला. आजु जब लिखे बइठल बानी त एगो मंत्री जी के बयान कान में गूंजत बा. बुझात नइखे कि हँसी कि रोईं आ कि उनुकर मुँह बकोट ली. काहे कि उनुका भरोसा बा कि हमेशा का तरह कोयला के एहु घोटाला के लोग भुला जाई आ सरकार में बइठल लोग फेर कवनो दोसर घोटाला करत रही. खैर छोड़ीं. आ नोचले बकोटल तक सीमित राखल जाव एह बतकुच्चन के. भकोसे वाला लोग भकोसत रही आ जनता जे बा कि चाहिओ के ओह लोग के भँभोर ना पाई. जनता के जवन करे के बा तवन करबे करीं आईं हमनी का नोचल, बकोटल, भकोसल आ भँभोरल पर बतियावल जाव. बिलाई के त आदत होला कि चौका चुहानी घुसत रही आ दूध मलाई चाटत जाई. आ अगर जे रउरा ओकरा के चुहानी में घेरे के गलती कर देब त ओकरा बाघो बनत देरी ना लागी. काहे कि कहल गइल बा कि दुश्मन के कोना में ना घेरे के चाहीं आ ओकरा चेहरा पर वार ना करे के चाहीं. एह दुनु हालात में ऊ बिलाई से बाघ बन जाई आ झपट पड़ी रउरा पर. कोयला के आग डीजल आ रसोई गैस से लागल आग का सोझा हलुक हो जाई. रउरो भुला जाएब कि इहे बिलइया राउर सगरी दूध मलाई भकोस गइल बिया आ झट से ओह बाघ से बचे का तइयारी में लाग जाएब. एह बीच कुछ लोग के भरम हो गइल रहे कि बाघिन के घेर बान्ह लिहल जाव त ऊ बिलाई बनि के मियाऊं मियाऊँ कर के चुपा जाई. बाकिर बाघिन के बिलाई बनावल अतना आसान ना होला. राँड़ साँढ़ सीढ़ी सन्यासी एहसे बचे त सेवे काशी! आ देखीं ना बाघिन त अस भँभोरलसि कि अब सामने वाला के हेकड़ी भूला गइल. कोयला से लागल दाग डीजल से ना छोड़ावल जा सके. एह बीच एगो नेता के अउर बयान आइल बा कि ढहत दीवाल का नीचे ना आवे क चाहीं काहे कि ऊ केहु के ना छोड़े. एक त बाँड़ अपने गइले नौ हाथ के पगहो ले गइलें. से अब एह बाँड़ के बचावे बान्हे खातिर आपन पगहा के दी. साँच कहीं त हमहूं चक्कर घिन्नी में आ गइल बानी. मन के कचोट कुछ लिखे नइखे देत. जवन लिखत बानी तवन बहक जात बा. कहीं से ले के कहीं चल जात बा मन के कचोट. आ अइसनके में रहीम के दोहा याद आवत बा. रहिमन जिन मन की व्यथा मन ही राखो गोय, सुनि इठलइहें लोग सब बाँट न लीहें कोय. हमहुं जानत बानी कि एकरा के बाँटे वाला नइखे मिले वाला. सामने देखत बानी टीवी पर कि कइसे लोग मजबुर से मगरूर बनल जात बा नोचल, बकोटल,भकोसल, आ भँभोरल के एगो नया दौर शुरू हो गइल बा. जेकरा खातिर चोरी कइनी उहे कहलसि चोर. बाँचल रहब त भेंट मुलाकात होते रही.\nbahut sundar vyang ba,pahilahi ber padhi ke hum rour follower ho gaini,… na jane kb hamare desh me saanch logan k sarkaar bani


त भोजपुरी गीत-संगीत बे पेनी के हो गइल बा!!! - मैना: भोजपुरी साहित्य क उड़ान (Maina Bhojpuri Magazine)\nHome आशुतोष कुमार सिंह Lekh त भोजपुरी गीत-संगीत बे पेनी के हो गइल बा!!!\nत भोजपुरी गीत-संगीत बे पेनी के हो गइल बा!!!\nएक दिन के बात बतावत बानी। फिलिम लाइन से जुड़ल एगो दोस्त हमरा से मिले आइल रहन। खासतौर से भोजपुरी फिलिमन खातिर गीत लिखे के प्रति उनकर ढ़ेर लगाव रहे। भोजपुरी गीत आ संगीत प खूब चरचा-परिचरचा भइल। एह चरचा में भोजपुरी गीतन के स्तर में हो रहल गिरावट प जम के सकारात्मक बहस भइल। नयका भोजपुरी गीत के भटकाव प हमार बात सुन के ओह मित्र के तनी मरिचा लागल बाकिर अनमना मन से ऊ मनलन की एह घरी भोजपुरी गीत आपन राह भटक रहल बा।\nजब हमार प्रोफेशनल इयार हमरा इहां से चल गइलन त हमहूँ एह दिशा में खूब सोचनी। आखिर का बात बा कि भोजपुरी गीत-संगीत के ऊँ स्थान नइखे मिलत, जवन बाकी भासा के गीत आ संगीत के मिल रहल बा। का साँचहूं के हमनी के गीत-संगीत में फूहड़ता हावी हो गइल बा? का साँचहूँ में भोजपुरी के लगे अबहीं के समय में गिनावे खातिर निमन गीत नइखे? का साँचहूँ में भोजपुरी के पहचान संकट में बा? एह तरह के ना जाने कइगो सवाल हमरा मन में उमड़े-घुमड़े लागल। एही समुन्द्र मंथन में हमार मन हमरा के बचपन के दिनन में ले गइल अउर फ्लैश बैक स्टोरी एक-एक क के चले लागल।\nहमरा इयाद बा कि गाँव में हरेक परब-त्योहार पर गीत गावल जाव। चाहे जाता से गेहूँ पीसे के बात होखे चाहे ओखल में धान कुटे के बात। घर के मेहरारू लोग एगो गजब के आनंद देवे वाला लय में गीत गावत आपन काम करत लउक जात रहे लोग। सिलवट्टा प मसाला पिसत अपना माई के गीत गावत हम सुनले रहीं। अतने ना जब गाँव मं खेत में धान के रोपाई होखे आ ओकरा के रोपे खातिर बनहारिन आवसन, ऊहों गीत गावसन। हमनी के ओकनी के झूमत देह आ काँदों-माटी से भरल-पूरल खेत में धान के बीया रोपत देखी जा। बड़ी मनोरम दृश्य रहे। हम त खेत में एही से जात रहीं कि हमरा ओकनी के गीत बहुते नीक लागत रहे। एही तरे सोहनी के बेरो गीत गावत सोहनिहार के देखे के मिल जात रहे।\nगाँव-घर के लइकियन में गीत के डायरी रखे के एगो आदत-से रहे। हमरा इयाद बा कि हमार दीदी मोट-मोट डायरी में ना जाने केतना गीत लिखले रहे। शिवजी, पार्वती जी, पीड़िया गीत, देवी गीत, बियाह गीत, झूमर, सोहर ना जाने केतना खंदा में ऊ आपन गीतन के बंटले रहे। का मजाल की केहू दीदी के गीत के डायरी के पन्ना फाड़ लेव। घर में तुफान आ जात रहे। गीत के लेके गाँव के लइकियन में एगो गजब के आकर्षण रहे। गोबर्धन पूजा के बाद (माने गोधन कुटइला के बाद) महीना भर लाउडस्पीकर लगा के रात-रात भर पीड़िया गीत गावे खातिर लइकियन में होड़ लागत हम देखले बानी।\nभोजपुरिया क्षेत्र में छठी माई, काली माई, शिवजी आ पार्वती जी के गीत के त परंपरा रहले बा ओकरा संगे-संगे बियाह गीतन के जवन परंपरा इहवां देखे के मिलेला ऊ शायदे कहीं अउर होई... हरेक भाव के जतावे खातिर गीत के सहारा लीहल गइल बा। लइका के तिलक चढ़े से लेके कोहबर में जाए तक, विदाई से लेके दउरा में डेग डाले तक गीत के विधान बा। चाहे ऊ परछावन के गीत होखे, द्वारपूजा के गीत होखे, गुड़हेथी के बेरा होखे चाहे सिंदुरदान के हर नेग के समय ओकर महत्ता के बतावत गीत के विधान बा अउर ओह गीत के सामाजिक महत्व बा। विदाई के समय गीत के माध्यम से माई-बाबूजी ई बतावे के बतावे के प्रयास करेलन कि ऊ आपन जियरा के टुकरा के दान क देले बाड़न। एह से ए बबुनी अब हमार पगड़ी तोहरे हाथ में बा। तू जहवाँ जात बाड़ू उहे तोहार घर हवे। तू ओहिजा जाके अइसन कवनो काम मत करिह की जवना से माई बाबूजी के आपन गरदन झुकावे के पड़े।\nभोजपुरी गीत भोजपुरिया संस्कार में एह लेखा मिल-जूल गइल बा जइसे दूध आ पानी। बिना गीत के भोजपुरिया समाज के कवनो संस्कार पूरे ना होला। भोजपुरिया समाज के गीत परंपरा के इतिहास प नजर दौड़ावला प साफ-साफ लउकत बा कि भोजपुरी के लगे गीत के अथाह थाती बा। सोलहो संस्कार, बारहों महीना के हर परब-त्यौहार खातिर गीत-परंपरा बा। हरेक गीत परंपरा के भितरी गइला पर कई तरह के गीत के रूप ऊभर के सामने आवेला। भोजपुरिया समाज के रग-रग में गीत आ संगीत समाइल बा। एहिजा तक कि कथा-कहानियों में गीतात्मकता लउक जाला। अइसन लमहर परंपरा वाला भोजपुरी गीत के बारे में दुनिया एगो भ्रम पाल लेले बिया। दुनिया के नजर में भोजपुरी गीत फूहड़ता आ भौडापन के प्रतीक बन गइल बा। एहिजा सवाल ई उठ रहल बा कि आखिर दुनिया के ई भ्रम काहे भइल कि भोजपुरी गीत के कवनो पेनी नइखे। एह भ्रम के पीछे कवनो ना कवनो कारण त होखबे करी। एह भ्रम के पाछे हमरा ई कारण लउकल कि भोजपुरी अंचल के बाहर जवन भोजपुरी बोलल जा रहल बा चाहे गावल जा रहल बा लोग ओकरे के असली भोजपुरी मान रहल बा। ईहो बात सच बा कि उनका सामने भोजपुरी के थरिया में जवन कुछ खाए के दियायी, ऊ त ओही हिसाब से ओकर सवाद के बड़ाई चाहे बुराई करीहें। भोजपुरी के लेके भ्रम एहि बाजारू थरिया के कारण हो रहल बा। बाजार के महाजन लोग भोजपुरी के थरिया में जवन बोजा-बजका लोगन के खिया रहल बाड़न ओकरा में काली मिर्च में पपीता के बिया जइसन तत्व मिला दीहल गइल बा। पपीता के बिया कबो काली मिर्च के सवाद नइखे दे सकत। ओही तरे बाजार में बिक रहल डूब्लीकेट भोजपुरी रियल भोजपुरी के सवाद कइसे दे सकत बिया।\nभोजपुरी के देश-विदेश में पसरे में भोजपुरी सिनेमा, गीत आ एलबम के अहम योगदान रहल बा। शुरू में शारदा सिन्हा जी के भोजपुरी गायकी( सत्तर के दसक) से भोजपुरी गीतन के जवन कद बढ़ल, धीरे-धीरे उनका बाद के पीढ़ी ओह कद के ना ढ़ो पाइल। ओह जमाना में एलपी रिकॉर्ड होखत रहे। जवना में एक संगे दू गो से बेसी गीत के जारी ना कइल जा सकते रहे। एही से भोजपुरी गीतन के प्रसार ओतना तेजी से ना हो पाइल जेतना तेजी से होखे के चाहीं। अस्सी के दशक में कैसेट निकले लागल जवना में आठ-आठ गो गीत जारी कइल जा सकत रहे। जइसे-जइसे म्यूजिक कंपनी सब टेक्नीकली बरियार होत गइली स ओइसे-ओइसे भोजपुरी गीत आ संगीत प बाजार हावी होत गइल। दू अर्थी गीत लिखे वालन के बाढ़ आ गइल। अइसन नइखे कि पहिले एह तरह के गीत ना लिखात रहे। बाकिर ओकर प्रसार ना रहे एह से एकर समाज प असर ओह रूप में ना लउकत रहे जइसे एह घरी लउक रहल बा। शारदा सिन्हा के परंपरा के भरत शर्मा बहुत हद तक आगे बढ़वलन बाद में मालिनी अवस्थी, विजया भारती जइसन गायक-गायिका लोग एह परंपरा के जिया के रखले बा। बाकिर जे बालेश्वर के परंपरा के गायक भइल ऊ बालेश्वर के ठीक से ना समझ पइलस अउर धीरे-धीरे भोजपुरी गीत ( जवन बाजार में बा) के स्तर के रसातल में ले के चल गइल। सर्वानंद ठाकुर, गुड्डू रंगीला, राधे श्याम रसिया जइसन लोग एह परंपरा में आगे अइलन अउर जल्दी नाम कमाए के चक्कर में भोजपुरी गीत के संगे अइसन कुकर्म कइलन की ओह दाग के मिटावे में भोजपुरी गीत के सदियों गुजर जाई। एही तरे भोजपुरी फिलिम में विनय बिहारी, श्याम देहाती जइसन लोग अपना गीतन में अइसन-अइसन शब्दन के प्रयोग कइल, जवना के भोजपुरिया सभ्य समाज कबो स्वीकार नइखे क सकत।\nएही तरह जब भोजपुरी गीतन के विडियों बने लागल त गीत के कंटेंट भुला के लोग चोली प कैमरा के फोकस जादा करे लगलन। आज स्थिति ई हो गइल बा कि बिना चोली देखवले कवनो गीत के शूंटिंगे पूरा भइल मुश्किल बा। एह समस्या के जड़ में कारण ई बा कि भोजपुरी फिलिम बनावे वाला लोग भोजपुरी संस्कार आ संस्कृति से बहुत दूर बाड़न। उनका मालूमे नइखे कि भोजपुरिया मिठास का होला। एह बात प हमार कुछ फिलिम बनावे वालन से बात भइल रहे। ओह लोगन के तर्क ई रहे कि भोजपुरी में त गाड़ी देवे के परंपरा बा। बाकिर ओह लोगन के के बतावो कि गारी देवे के जवन परंपरा बा ओकर सामाजिक महत्व केतना बा। जालेक ले केहूं भोजपुरिया संस्कृति के ठीक से ना समझी ओकरा ईहे भ्रम रही की भोजपुरी संस्कृतिए में फूहड़पन बा। खैर, अब समय आ गइल बा कि देश-दुनिया के रियल भोजपुरी से जान-पहचान करावल जाव। अउर डूब्लीकेट भोजपुरी के बाजार से बाहर कइल जाव। अर्थशास्त्र के ई नियम ह कि खोटा सिक्का खरा सिक्का के चलन से बाहर क देला। आज भोजपुरी-गीत संगीत के साथहूं इहे हाल बा। बाजार में खोटा सिक्का के चलन बढ़ गइला से खरा सिक्का लउकल कम हो गइल बा। एह स्थिति खातिर मन थोर करे जगहा खरा सिक्का के चलन में ले आवे के प्रयास कइल जाव त ऊ दिन दूर नइखे जब भोजपुरी के हरिअर खेत सगरो देश-विदेश में शान से लहलहाई।\nनाम: आशुतोष कुमार सिंह\nबेवसाय: संचालक, स्वस्थ भारत अभियान\nअंक - 46 (22 सितम्बर 2015)


आलोक कुमार के ‘गंगा जमुना सरस्वती’ रिकार्ड बिजनेस कइलसि – Anjoria\nसिनेमा भोजपुरी के सबले सफल निर्माता आलोक कुमार के हालिया प्रदर्शित फिलिम ‘गंगा जमुना सरस्वती’ पूरा बिहार, मुंबई, झारखंड आ यू.पी. में रिकार्ड व्यवसाय करत बिया. सिनेमा भोजपुरी के तीन गो बड़का सुपरस्टार मनोज तिवारी, रवि किशन आ दिनेश लाल यादव के शानदार अभिनय से सजल ई फिलिम शुरुआती तीन हफ्ता में एक करोड़ पच्चीस लाख से अधिका के नेट व्यवसाय कइले बिया. वाराणसी के आनंद मंदिर में ई फिलिम एक हफ्ता में 2,67,000/- रूपिया बिटोरलसि जवन एह थिएटर में कवनो भोजपुरी फिलिम के सबले बड़का क्लेक्शन ह. एकरा अलावे घोड़ासहन, मोतिहारी, सुगौली, समेत दर्जन भर सेंटरो पर एकर व्यवसाय रिकार्श रहल बा.\nएह फिलिम का साथही रिलीज भइल खई गो फिलिम मुँहकुरिए भहरा गइली सँ. हिन्दी के “हिम्मतवाला” फिलिमो कवनो कमाल ना कर पवलसि एकरा आगे.


खेसारी लाल आ अनिल कुशवाहा के फिलिम "कच्चे धागे" – Anjoria\nभोजपुरी के मेगा स्टार खेसारी लाल यादव आ निर्माता अनिल कुशवाहा ले के आवत बाड़े “कच्चे धागे”. आ एकरा के परोसत बावे सीपीआई मूवीज.\nएह फिलिम के संगीत चंदा ऑडियो-विडियो कंपनी जारी कइले बिया आ बतावल जात बा कि अबले नाहियो त पाँच लाख कैसेट बिका चुकल बा. एकरा गीतन के डिमांड अतना बा कि एकर डुप्लीकेटो कैसेट बाजार में बिकात बा.\nनिर्माता अनिल कुशवाहा बतावत बाड़े कि फिलिम पारिवारिक आ कॉमेडी प्रधान हियऽ. एकर शूटिंग गुजरात के राजपीपला में करावल गइल. शूटिंग का दौरान बहुते परेशानिओ झेले के पड़ल बाकिर अब फिलिम पूरा हो गइल बा आ अगिला साल २०१४ में एकरा के रिलीज क दीहल जाई.\nअनिल कुशवाहा के कंपनी अनिल एंड अनिल फ़िल्म एंटरटेनमेंट के ई तिसरकी फिलिम हियऽ. एकरा पहिले “आवऽ ना ओढ़ा दी ओढनिया ऐ राजा जी” अउर “लहू के दो रंग” बनवले रहले जवना के बढ़िया रिस्पांस मिलल रहुवे.\nनिर्देशक मंजुल ठाकुर, संगीतकार अविनाश झा, लेखक मनोज कुशवाहा, छायांकन फ़िरोज़ खान, फाइटमास्टर हीरा यादव,आ नृत्यनिर्देशक रामदेवन एन्थोनी हउवें.\nमुख्य कलाकार बाड़े खेसारी लाल यादव, स्मृति सिन्हा, अंजलि श्रीवास्तव, अभय गुप्ता, गोपाल राय, किरण यादव, रत्नेश वर्णवाल, राजीव दिनकर, प्रेम दुबे अउर सीमा सिंह वगैरह.


शिक्षा - आपन माटी\nApril 17, 2019 April 17, 2019 Kundan Chaudhary\t2 Comments #shiksha #bhojpuri #blog #aapanmaati.in #bihar #jagrukata\nशिक्षा मूल तत्व ह मानव के इंसान बनावे खातिर। शिक्षा में ज्ञान, उचित आचरण भा तकनीकी दक्षता, शिक्षण भा विद्या प्राप्ति कइल आदि शामिल रहे लाs।\nशिक्षा आज के सबसे ज्वलंत बाकि सबसे अनदेखी कइल मुद्दा बा। सोची जब-जब चुनाव आवेला जातिवाद, गाय-बैल, भाजपा-कांग्रेस भा खूब मन करे ला त बेरोजगारी-विकास के मुद्दा उठेलाs। लेकिन कबो कवनो दल के शिक्षा नीति पर विचार ना होला… जबकि शिक्षा ही सबके पहिला सीढ़ी ह।\nका आज के शिक्षा व्यवस्था सही बा? भारत के छोड़ी, भारत के शिक्षा व्यवस्था के अभी मत सोची… बस रउवा आपन बिहार भा पूर्वांचल के शिक्षा व्यवस्था के बारे में सोची…। सही बा? राज्य सरकार के स्कूल भा राज्य सरकार के शिक्षा व्यवस्था के नीति सही बा? कुछ दिमाग में खटक ताs? अगर ह त तनी एह मुद्दा पर भी ध्यान दीं… ज्यादा ना थोड़ा सोची… भा कुछ कर सकीं त विचार बनाई…। परिवर्तन एगो अकेला आदमी भी ला सकतs बा एह बात पs हमरा पूरा विश्वास रहे ला… ओहि से हम हमेशा एह आशावादिता से बस इहे कहेनीs- सोची भा कर सकीं त करीं।\nहम इहा एगो छोट सुझाव प्रस्तुत करे खातिर ई ब्लॉग लिख रहल बानी। बाकी हमरा लागता सुझाव से पहिले आज के बिहार भा पूर्वांचल के शिक्षा के स्थिति तनी देखे लेवे के चाही…। त चली देखल जाव…\nवर्तमान शिक्षा स्थिति-\nरउवा सोच के देखी जब ईगो छोट लइका के पढ़े के उमर आवेलाs त अगर रउवा पईसा वाला बानी त फिर कवनो दिक्कत नइखे। रउवा अपना लइका के नाम ‘अंग्रेजी माध्यम’ के स्कूल में लिखवाएम। भा ठीक-ठाक पईसा-कौड़ी बा त गाँव के छोट-मोट ‘प्राइवेट स्कूल’ होला ओइजा नाम लिखवाएम। बाकी एकदम आर्थिक कंगाली बा त; या त रउवा आपन लइका के ना पढाएम या गाँव के सरकारी स्कूल में भेजेम। भारत के संविधान में ‘शिक्षा के अधिकार’ देवल बा। मतलब हर6वर्ष से 14 वर्ष तक के लइका-लईकी के मुफ्त में अनिवार्य शिक्षा मुहैया करावल माता-पिता/अभिभावक भा सरकार के जिम्मेदारी बा। तनी देखल जाव तs ई अधिकार के उपयोग भा निर्वाहन बखूबी हो रहल बा। लेकिन जवन शिक्षा के गुणवत्ता बा ओमे कमी बा।\nज्यादातर सरकारी स्कूलन के ई स्थिति बा की अगर राउर लइका पहिला से ही सरकारी स्कूल में पढ़ता त फिर भविष्य संकट में बा। हालांकि अइसन सब सरकारी स्कूलन में नइखे। आगे अगर लइका पढ़े में तेज बा कइसे भी कर के अच्छा से दशवां-बारहवां कर भी ले ता…। तब फिर आगे के शिक्षा व्यवस्था अंधकार में बा। आज के स्थिति ई बा की बिहार के कवनो विश्वविद्यालयन के सत्र समय से नइखे चलत। बिहार के शान ‘मगध विश्वविद्यालय’ के भी सत्र समय के पटरी से उतर गइल बा।\nआज के ई बदतर स्थिति; सीधा तैर प कहल जाव त हमनी के बदतर शिक्षा के स्थिति ही हमनी के पिछड़ापन, बेरोजगारी, गरीबी के कारण बा। जहाँ के शिक्षा व्यवस्था काबिल बनावे लायक ना रही, ओहज के युवा गुंडा ना बनियसन त का बनियसन? लखैरा, दिहाड़ी मजदूर ना बनियसन त का बनियसन? एतना, जवन स्थिति के हम बतावतानी ई सब त प्रतिदर्श बा… बाकी सब स्थिति के बारे में रउवा सभे बखूबी जानतानी। अइसन नइखे की ई सब स्थिति ठीक करे मान के नइखे, ठीक होइ बस थोड़ा सरकार के भा थोड़ा हमनी के भी सोच विचार करे के पड़ी।\nअब तनी चर्चा उपाय भा सुझाव के लेके कइल जाव। अगर शिक्षा के व्यवस्था के सुधार खातिर सरकार जिम्मेदारी नइखे लेत तब हमनी के का कर सकतsबानी जा?\n1. जागरूकता के काम\n3. खुद के व्यवस्था\nअब ई तीनों बिंदु पs ध्यान से बिचार करीं\n1. जागरूकता- कवन बात के जागरूकता ई पहिले साफ कइल बहुत जरूरी बा। त देखी अब जारूकता के बात ई नइखे रह गइल ही हमनी के फलाना से कही जा की तू अपना बेटा-बेटी के स्कूल भेज…। काहे की सरकार इतना कुछ कर देले बिया की लोग पढ़ावे खातिर ना सही पईसा खातिर आपन बेटा-बेटी के स्कूल भेजता। अब इहा जागरूकता एह बात खातिर जरूरी बा की पईसा त मिलिए जाइ…। रे फलांवा पईसा से ज्यादा ध्यान अपना बेटा-बेटी के पढ़ावे पs दे। कहीं मास्टर साहेब दिखस त ई पूछ की हमार लइका पढ़े में कइसन बा? का करीं हम की उ पढ़े में अच्छा हो जाव? लेकिन ना, आज के माई-बाबू ई पुछेला की हमार लइका के पईसा कब आई, पईसा खातिर मास्टर साहेब के नटीs पs चढ़ल रहेला। एहिजा जागरूकता जरूरी बा की गाँव के 4-5 आदमी के समूह स्कूल व्यवस्था के देखरेख करे, स्कूल में पढ़ाई के व्यवस्था कइसन बा, लइकासन के का स्थिति बा? तब जा के शिक्षा में सुधार के शुरुआत होइ। ई काम अगर गाँव के सम्मानित व्यक्ति भा जनप्रतिनिधि के छत्रछाया में होइ त सबसे बढ़िया रही। बात आ काम में दम रही।\n2. आन्दोलन- हमरा लागेला की कुछ बदलाव बिना क्रांति के आsही नइखे सकतs। उहे श्रेणी में हमनी के आज के शिक्षा व्यवस्था भी बा। आज एगो अइसन ‘सम्पूर्ण क्रांति’ के जरूरत बा जवना से प्राथमिक से लेके विश्वविद्यालय स्तर के शिक्षा के सुधार के बात जुड़ल होखे। देखीं आज प्राथमिक स्कूल के कमी नइखे, जहाँ तक बात बा शिक्षक के त उहो लोग काम चलाऊ संख्या में बा लोग, लेकिन अब जरूरत बा… गुणवत्तापूर्ण शिक्षा देवे के तरीका का होखे, ई खुद जे शिक्षक बा ओकरा सोचे के पड़ी, भा हम एह बात के लेके आशावादी बानी की जब शिक्षा खातिर एगो ‘सम्पूर्ण क्रांति’ होइ त जे शिक्षक बा उहो खुद सोची की अपना-आप में हम का बदलाव करीं की ई आन्दोलन सफल होखे। ऊपर जवन जागरूकता वाला बात बा उ भी ई आंदोलन से जुड़ सकत बा।\nथोड़ा आगे बढ़ के माध्यमिक विद्यालय भा उच्च विद्यालय पर नज़र डालल जाs…। आज पूरा बिहार में मात्र एकहि स्कूल बा जवन हर साल टॉपर देवेलाs। सिमुन्तला। का सरकार अइसन स्कूल हर ज़िला में नइखे खोल सकत? बिहार सरकार में एतना क्षमता नइखे की 38 गो स्कूल के शैक्षणिक भा प्रशासनिक व्यवस्था खुद संभाल सके? कर सकेले बिहार सरकार। बस हमनी के ओकर आँख के पट्टी खोले के पड़ी।\nएगो और विचार हमरा माथा में खटकsता। हाल ही में झारखंड बोर्ड के आठवाँ के रिजल्ट आइल ह। झारखंड बोर्ड के आठवाँ के एग्जाम वैकल्पिक प्रश्नावली से भइल हा, माने पूरा प्रश्न-पत्र 1 नम्बरीया रहे। ई एग्जाम के बाद हमरा दिमाग में बात आइल की ई एग्जाम करावल गइल हाँ की जवन लइका एमे पास होइ उहे नौवाँ में जाइ। त फिर सरकार साथे-साथे एक और काम कर सकतिया…। की पूरा राज्य के उच्च विद्यालय के परीक्षण कर के कम-से-कम 100 या 200 स्कूल के रैंकिंग में बाट दित… आ फिर लइकासन के सुविधा दित की उ आपन इच्छा अनुसार आ आपन प्रदर्शन के अनुसार विद्यालय के चुनाव कर सकताs। एह से फायदा होइत की विद्यालय में भी आपन स्थिति सुधारे के इच्छा जागृत होइत भा साथ ही छात्र भी आगे के शिक्षा के अच्छा माहौल प्राप्त करे खातिर आपस में प्रतियोगिता करतsसन। एह से हम कह सकेनी की प्रतियोगी माहौल शिक्षा के तीव्र सुधार के बहुत बढ़ हथियार हो सकत बा।\nआन्दोलन के तत्काल जरूरत बा त उ विश्वविद्यालय स्तर के शिक्षा में सुधार खातिर जरूरी बा। आज बिहार के कवनो राज्यस्तरीय विश्वविद्यालय के स्थिति सही नइखे। भा अगर ई बात पs ध्यान आज के युवा शक्ति ना देहलस त फिर ई एतना नीचे गिर जाइ की बाद में उठावल मुश्किल हो जाइ। हमरा बतावे के जरूरत नइखे की आज के विश्वविद्यालयन के का हाल बा? सभे केहू ई बात के जानता बस जरूरत बा अब ई स्थिति के सबकरा सामने… सबसे पहिले जे ई स्थिति के सुधार करे वाला बा ओकरा सामने पूरा जोर-शोर से लावे के। भा एह खातिर जरूरी बा बस एगो “सम्पूर्ण क्रांति”…\n3. खुद के व्यवस्था- खुद के व्यवस्था मतलब का? त एकर सीधा भा साफ मतलब इहे बा कि हमनी के सरकार के मुँह ताकल छोड़ अपना से व्यवस्था करे के चाही। ई बात बहुत बड़हन बा…। मुश्किल भी बा, लेकिन नामुमकिन नइखे। सोची स्वेच्छा से सफाई अभियान चल सकता, कवनो काम करे खातिर सहकारी समूह बन सकता। त फिर शिक्षा खातिर सहकारी अभियान नइखे चलावल जा सकत। का जवन युवा पढ़-लिख के गाँव में ही बा उ एगो न्यूनतम परिश्रमिक पर आपन श्रमदान नइखे कर सकत, शिक्षा अभियान से जुड़े खातिर। जरूर कर सकता…?, बस जरूरत बा त अइसन व्यवस्था ओकरा मुहैया करावे के। का ई संभव नइखे की एगो सहकारी संगठन बनावल जाव जवना के पूरा व्यवस्था पारदर्शी लोकतांत्रिक होखे भा उ संगठन शिक्षा के क्षेत्र में काम करे। अगर पूजा समिति, स्वच्छता समूह, रक्तदाता समूह, गरीबी सहायता समूह, आपदा प्रबंधन समूह आदि बन सकता त फिर एगो शिक्षा सहायता समूह काहे नइखे बन सकत जवन एगो अइसन मंच प्रदान करे जहाँ पढ़ावे के इच्छा रखे वाला आदमी स्वेच्छा से पढ़ा सके त उहे मंच सब केहू के न्यूनतम दर पs सबका के गुणवत्तापूर्ण शिक्षा भी प्रदान करे। सब चीज़ संभव बा। बस सोच-विचार के जरूरत बा… भा ई सब कर सके के इच्छाशक्ति के जरूरत बा।\nहमरा खातिर सबसे बढ़ खुशी के बात इहे बा की रउवा ई ब्लॉग के पढ़त… एहिजा तक आ गइनी। अब अच्छा लागल होखे त शेयर भी कर दीं ताकि अप्रत्यक्ष रूप से ही सही क्रांति के शुरुआत आज से ही हो जाव। रउवा अइसन ब्लॉग हमेसा पढ़े खातिर हमनी के फेसबुक पेज? https://www.facebook.com/aapanmaati.in/ के लाइक कर सकतsबानी।?\n← The Moment In भोजपुरी\nयारी की रेलगाड़ी →\nयारी की रेलगाड़ी\nMay 1, 2019 May 1, 2019 Kundan Chaudhary 0\n2 thoughts on “शिक्षा”\nबहुत बढ़िया प्रयास बा\nKundan ChaudharyPost author\nधन्यवाद… शेयर भी करीं


Black pottery is the art of black clay of Nizamabad read details in Bhojpuri जतरा के पतरा: जानीं, कइसे धुआँ के करिखा बना देला माटी के सोना – News18 Hindi\nजतरा के पतरा: जानीं, कइसे धुआँ के करिखा बना देला माटी के सोना\nनिजामाबाद में बनेला दुनियाभर में मशहूर ब्लैक पॉटरी\nदुनिया भर में मसहूर एह बरतन आ कलाकृतियन के बनौले के तरीका का हौ। आखिर अइसन कौन बाति होले जौन एके खास बना देले! पढ़ीं...\nLast Updated : January 15, 2021, 15:31 IST\nजतरा के पतरा के पिछली कड़ी में बाति भइल रहल निजामाबाद के करियरकी माटी के कलाकारी के, जौने के दुनिया भर में ब्लैक पॉटरी के नाम से जानल जाले। ओह बेरी बाति माटी के कलाकारी के इतिहासे-भूगोल ले सीमित हो के रहि गइल। बहुत जने पाठक लोग इहो जानल चाही जे दुनिया भर में मसहूर एह बरतन आ कलाकृतियन के बनौले के तरीका का हौ। आखिर अइसन कौन बाति होले जौन एके खास बना देले! सही पूछीं त एहमे एक-एक बरतन के बनौले के प्रक्रिया करीब चार से छह महीना के हौ। लेकिन काम चूँकि चलत रहेले त एकर केहू के पता ना चलत। पहिले पोखरा से खनि के माटी ले आवल, फिर ओके संभारल, ओकरे बाद ओहमे पानी मिला के कई दिन भिगावल आ नरम हो गइले पर काँड़ल, कँड़ला के बाद छानल ... एह तरह से लंबी प्रक्रिया के बाद जा के इ माटी काम लायक बन पावेले। माटी के चाक पर चढ़ावे लायक बनौले में ही डेढ़ से दू महीना ले लगि जाले। हालाँकि अब एहमन से कई काम खातिर मनई आपन जांगर पेरले के बजाय मसीन क इस्तमाल करे लगल हवें। एहमन कुछ मसीन त बाहर से बनल-बनावल आवेली, बाकी कुछ नया लइके सब आपन अकिल लगा के जोगाड़ तकनीक से बना लेहले हवें। बहरहाल कुछ कंपनी आ कुछ जोगाड़ तकनीक दूनो मिल के जागरूक कुम्हारन खातिर काम पहिले से काफी हल्लुक क दिहले हौ।\nकेट्यो-पेट्यो लगे कुम्हार\nअव्वल त बाति खाली मटिए ले ना हौ। एहमन जेतना मेहनत लगेले, ऊ जान लेब त आप कबो कौनो कुम्हार से उनके बनौले समान के मोल-भाव ना क पाइब। अपने इहें एक ठे कहावत हौ – एक्कम बढ़इत, दुक्कम लोहार, आ केट्यो-पेट्र्यो लगे कुम्हार। एकर मतलब ई हौ कि बढ़ई आपन काम अकेल्ले करेले। लोहार के अपने काम में एगो सहजोगी के जरूरत होले। त अपने परंपरागत ब्यवस्था के तहत उनकर छोटहन भाई या बड़हन लइका उनके साथे लगल रहाला। बकिर कुम्हार क काम अइसे ना चलत। उनकर केट्यो-पेट्यो मने लइके-मेहरारू सबके यानी घर भर के जुट के काम करे के पड़ेले, तब जाके समान आपके सामने आवेले। ई करिक्की माटी वाला बरतन कइसे बनाला, एके जान लीं त रउरे एनकर मेहनते भर ना, इहो समझ जाब कि असल में टीमवर्क का होले। ई लोग लगभग पूरे परिवार समेत पोखरा से माटी खने जाला। माटी लइले के बाद ओके पहिले भिगावल जाला। भिजले से माटी फूल के नरम हो जाले। तीन-चार दिन भिगवले के बाद फिर ओके छनौटा से छानल जाला। माटी के बरतन बनौले के सर्त ई ह कि ओहमें कंकड़-पत्थर त के कहे, एक ठो किरकिरी तक नाई होखे के चाहीं। अगर रहि गैल त ऊ बरतन के सकल बिगाड़ दी। एही नाते महीन छनाई खातिर जलिया पर सूती कपड़ा या मच्छरदानी लगा दिहल जाले। ई बड़ी मेहनत के काम होले।\nमाटी छनले के बाद पूरी मटिया एक जगह सहेज के ओके थोड़े देर कठेस होए के छोड़ दिहल जाला। काहे से कि बिलकुल गील माटी से कुछ बनौला पर ऊ अपने दिहल गइल आकार में देर तक बनल ना रहि पावत। ओकरे तनी कठेस भइले के बाद फिर ओके गोड़े से काँड़ल जाला। ई कँड़ाई बहुत देर तक करे के पड़ेले, तब तक जब तक कि माटी के अंदर मौजूद पूरी हवा न निकल जा। अगर माटी के अंदर हवा रहि गइल त पकावे खातिर आगी में डरले पर ओकरे फुटि गइले के डर रही आ बनू गैल त बहुत दिन कामे ना आई। मटिया काँड़े वाला ई कमवा काम के हिसाब से माटी तैयार करे बदे कबो कबो कई बेर करे के पड़ि जाले।\nएह पूरी तैयारी में पखवारा से लेके महिन्ना तक लगि जाले। एकरे बाद जाके माटी कहीं चाक पर चढ़ावे लायक होले। चाक पर एके मनचाहा आकार देहले के बाद फिर ओके झुरवावल जाला। पहिली झुराई में पूरा ना झुरवावल जाले। एके अइसन झुरवावल जाला कि बनल बरतन या कलाकृती में आधा नमी बचल रहे। मने कि आधे झुरा आ अधवा ओदे रहे। जब ऊ आधा झुरा जाला तब ओके फिर से चाक पर चढ़ावल जाला। फेर लोहा के सुतुहा से ओकर छिलाई होले। छिलाई के बाद फिर पथरे से ओकर घोटाई कइल जाले। बरतन या कलाकृती के उप्पर जौन फिनिसिंग आवेले ऊ असल एही घोटैये से आवेले। घोटाई के बाद फिर एहपर काबिस लिपाला। काबिस एकठे खास तरह मसाला हौ। चाहीं त एके देसी ढंग से तैयार कइल गइल रंग कहल जा सकाला। ई मसाला या रंग भी कुम्हार लोग अपनहीं बनवे लन आ एहू के बड़ी लमहर प्रक्रिया हौ। आम के छाल, रेहि, पीली माटी, लाल माटी, अड़हुस आ बाँसे के पतई आ खरा सोडा आदि मिला के एके पानी में डाल दिहल जाला आ कई दिन भिगावल जाला। फिर एकर कुटाई, घोटाई, छटाई, छनाई, घोराई... ई कुल भइले के बाद तब जाके एकर लेप बनेले। ई लेप ओह बरतन या कलाकृती पर लगाला। ई लेपवे ऊ चीज हौ, जौने से ओहमें जबर्दस्त फिनिसिंग आवेले। एह काबिस लेप के बर्णन किताबिन में करीब अढ़ाई से तीन हजार साल पहिले तक से मिलाला।\nनक्कासी पर भराई\nकाबिस लगा के ओके फिर झुरवावल जाला। अब एके पूरा झुरवा के फिर ओहपर सरसों के तेल लगावल जाला। तेल लगौले के बाद ओके छोड़ल ना जाला। लगा के फिर ओके तुरंते सूती कपड़ा से पहिले पोछि दिहल जाला आ पोछले के बाद फिर ओके खूब रगड़ल जाला। एह रगड़लका के मजाई कहल जाला। करिखई के असली और अपने ढंग के अनूठी चमक जौन एहमे आवेले ऊ एही मजाई से आवेले। मजाई के बाद बरतन सीसा नियर चमके लगेला। अब एहपर सुरू होले नक्कासी के काम। इहाँ के नक्कासी अइसन हौ कि बड़े-बड़े कलाकार नतमस्तक हो जाएं। ई नक्कासी हर बरतन आ हर कलाकृती के जान हौ। एके खातिर बहुत तेज धार वाली लोहे के सलाई के इस्तमाल कइल जाले। एह नक्कासीदारी में फूल-पत्ती, जंगल-पहाड़ से लेके देबी-देवता के आकृति तक बहुत कुछ उकेरल जाले। बहुत लोग त खाली एही नक्कासीदारिये खातिर इहाँ से बरतन ले जालन। कई जगह जौन एकर निर्यात होले ओहू में नक्कासीदारी एकठे बड़हन कारन हौ। ई नक्कासीदरिया अइसहीं खास ना हौ। असल में नक्कासी हो गइला के बाद एके आँवा में पकावल जाला आ फिर ओहमन भराई होले। ई पकाई आ भराई भी बहुत अलग किस्म के काम हौ।\nपहिले आईं पकाई जानल जा। एकर पकाई सामान्य आँवाँ में ना होले। एके खातिर अलगे तरह के आँवाँ बनवल जाला। अइसन आँवाँ जौन चारो तरह पुरहर बंद क दिहल जाला। बरतन ओहमें डरले आ आगी जरौला के बाद फेर ओसे धुआँ निकरे ना पावत। उहे धुँअवाँ गौंज गौंज के एके एकदम करिया बना देला। एह आँवाँ में सबसे पहिले आ उपरों से गाई के गोबरे के कंडा होला। बिच्चे में लकड़ी- लौना। फिर एके उप्पर से पूरा बंद जाला आ जब बर्तन पूरा पक के तैयार हो जाला तब एहमें बकरी के झुराइल लेड़ी डारल जाले। फेर जब ई पक के तैयार होके निकराला तब ओकरे नक्कसिया में बुकनी के भराई कइल जाले। एहमन जौने बुकनिया के भरल जाला ऊ बरोब्बर मात्रा में जिंक, पारा और सीसा मिला के ओह कुल के हाथे पर रगड़े के पड़ाला। मेहरारू लोग अपने हाथे पर रगड़ के ओके अपने हथवे बरतन के नक्कासी में भरेली। ई खतरनाक काम हौ। ई सब चिजिया सेहत खातिर नोकसानदेह भइले के नाते दैनिक इस्तमाल में आवे वाले बरतन में न त नक्कासी कइल जाले अउर न ओकर भराई होले। नक्कासी आ भराई या त सजावटी सामान पर होले या ओह सामान पर जौने में बुकनी के रसायन सब रिसले के कौनो संका न हो। एतना सब कइले के बाद ई कलाकारी बजारे जाए के तैयार होले। निम्मन बाति ई बा कि अब ऑनलाइन प्लैटफॉर्मन के जरिये ई लोगन के अंतरराष्ट्रीय बजार भी मिले लगल बा।\nमसीन पर भरोसा\nअब मिट्टी फेटे आ छाने खातिर नई पीढ़ी के लोग मसीन बनवे लगल बा। जौने से माटी फेटल जाले ओके ई लोग ब्लेंजर कहाला और छाने वाली मसीनी के पग्मील कहल जाला। ई दूनो मसीन अबहिन कहीं बजारे में बनल-बनावल ना मिलेले। बस मोटर आ डराम बजारी से कीनल जाला। बाकी सब फिटिंग आ ओकर निर्माण आदि के काम अपने हाथे कोहार लोग कराला। हालाँकि अबहिन ई कौन बहुत प्रचलित ना हो पौले बा। कम्मे कोहार लोगन किहें एकर उपयोग देखल जाले। खाली ऊ लोग जेकर काम तनी बढ़ि गैल हौ। मने बड़े पैमाने पर काम करे लगल हवें लोगन। एके जे जइसन बनवल चाहे, ओइसने लागत आवेले। मने 10 हजार से लेके लाख रुपया तक लगि जाले। इलेक्ट्रॉनिक चाक दु साल पहिले सरकार के ओर से कई जनी के बँटा गैल रहल। आँवाँ भी अब लोग पुरनका ढंग के माटी वाले पर काम चलावे के बजाय नई पीढ़ी के लोग इलेक्ट्रिक फर्नेस लगावे लगल बा। ओकर लागत तीन से लेके आठ लाख तक आवाता। नई पीढ़ी में कुछ लोगन से मिलला आ ऊ लोगन के कामकाज के तौर-तरीका समझला के बाद कबो-कबो अइसनो बुझाला जे आवे वाले समय में रामजी चहले त ई कम लघु उद्योग के स्तर पर त काम करही लगिहें। बकिर पुरनकी पीढ़ी के अबहिनो मसीन आ ओकरे काम पर भरोसा ना लौकेले। बकिर पुरनका लोग इहो मानाला कि मसीन क काम एतना निम्मन ना होले। एह नाते पुरान आ सजग लोग ई काम अपने गोड़वे कइल चाहेले। छोटे पैमाने पर काम करे वाला नैकी पीढ़ी के कुछ लोग भी अबहिन ई सब जुटावल अबहिनो झमेला मानेलन।\nनोएडा में लगे पाकिस्तान जिंदाबाद के नारे, पुलिस ने3आरोपियों को किया गिरफ्तार\nगांधी परिवार से बाहर का कोई नेता बनना चाहिए कांग्रेस अध्यक्ष: रामदास आठवले\nमुठभेड़ में सेना के हाथों मारा गया बिहारी मजदूरों का हत्यारा लश्कर कमांडर


देश में एह घरी पिछला छह बरीस से मोदी के सरकार चलत बा. मुनव्वर राणा के बतावल सौ करोड़ जानवरन का चलते ओही मुनव्वर के कहला मुताबिक 35 करोड़ आदमियन के ई संकट झेले के पड़त बा.\nपिछला सैकड़न बरीस के गुलामी का बादो देश के ई सौ करोड़ जानवर माने के तइयार नइखन कि देर सबेर एह जानवरन के आदमियन के गुलाम बनहीं के पड़ी. एह काम में देश के सगरी पिरोधी गिरोह आपन पूरा ताकत से लागल बाड़ें. कवनो ना कवनो तरीका से अइसन हालात बना देवे के बा मोदी के सपना पूरा मत हो जाव. अमेरिका के दवाई भेजलसि त ऊ हिन्दुस्तान के वेंटिलेटर देबे के बात करत बा. कहत बा वैक्सिन बन जाई त उहो हिन्दुस्तान के दीहल जाई. इहे सब सोच के हमनी का पूरा विरोध कइले रहीं जा जब हिन्दुस्तान से दवाई भेजे के फैसला कइले रहलसि ई मोदी सरकार.\nदेश में कोरोना पसारे के सगरी कोशिश एह नामुराद का चलते बढ़िया से ना हो सकल. हमनी का भीड़ जुटवनी सँ, फेर ओह भीड़ में कोरोना पसरवला का बाद देश के अलग अलग इलाकन में भेजनी जा. ऊ लोग भरपूर कोशिश कइलसि कि देश कोरोना के लपेटा में अइसन आ जाव कि मोदी त मोदी, मोदी के बापो हालात ना सम्हार सके. बाकिर हो ना सकल.\nहमनी का कई बेर मजदूरन के भीड़ एकट्ठा करवनी जा आ ओहनी के अपना अपना सरकार वाला राज्यन में अतना बसहारा करा दिहनी जा कि भूख आ बेरोजगारी के मार झोलत ई लोग अपना जान के जोखिम में डालत निकल पड़े. अपना सरकारन से एह लोग के खयाल राखे के कबो ना कहनी जा बाकिर जहाँ जहाँ मोदी के गोल वाला सरकार बा ओहिजा से माँग कइनी जा कि एह मजदूरन के खयाल राखल जाव.\nएह सौ करोड़ जानवरन के अलग अलग प्रजातियन में बाँटत हमेशा अपने में लड़ावत रहनी जा बाकिर पता ना कइसे एह जानवरन में अब एका आवे लागल बा.\nमोदी सरकार देश के आत्म निर्भर बनावे का दिसाईं काम करे के कोशिश करत बिया त हमनी का एकरा खिलाफ बानी जा. हमनी के पूरा कोशिश बा कि देश के मजदूर आ किसानन के कर्मठ ना बने दीहल जाव आ एहनी के हरामखोरी के आदत डलवा दीहल जाव. अबहीं त कहत बानी जा कि एह लोग के करजा ना दे के सीधे खैरात बाँटल जाव. बाकिर अगर मोदी सरकार ना मनलसि त जबे कबो हमनी के मौका मिली हमनी का कर्जमाफी क के देश के माली हालत बिगाड़े के कोशिश हमेशा का तरह करबे करब.\nरउओ सोची कि अगर देशे बनावे के मकसद रहीत त अजना राजनेला अरबों खरबों के मालिक कइसे बन पवतें.\nआईं रउरो सभे एह काम में लागीं आ हिन्दुस्तान के हरामखोरन के देश बनावे में सहजोग करीं. तय मानीं रउऱा सभे के सहजोग से हमहनो के हराम के कमाई में बड़हन ईजाफा होखी पैंतीस करोड़ आदमियन के खरचा बरचा चलावे ला ई सौ करोड़ जानवर बड़ले बाड़ें.\nएह पैंतीस करोड़ ला हमनी का कम काम नइखीं कइले जा. कुछ गिना दीहल जरुरी लागत बा –\nमजहब का आधार पर बँटवारा होखला का बावजूद इण्डिया के हिन्दुस्तान ना बने दिहनी सँ.\nहिन्दू धरम का पसार आ पढ़ाई पर कानूनन रोक लगा के रखनी जाँ आ ओहिजे गैर हिन्दुवन के भरपूर छूट दिहनी सँ.\nमन्दिरन पर सरकारी कब्जा क के ओहिजा मिलल दान के इस्तेमाल हिन्दू हित में ना करा के दोसरा दोसरा कामन में लगवनी जा. अबहियो कोशिश जारी बा कि एह मन्दिरन के संपति लूट के बाकी लोगन में बाँट दीहल जाव. -हमनी का अइसन जाल बनवले बानी जा कि छह बरीस से सरकार चलवला का बादो मोदी के कवनो मंत्री एह जाल के काट करे के नइखन सोचल, उलुटे उहो सभकर साथ लेबे ला बेचैन बाड़ें आ हिन्दू मंदिरन के सरकारी लूट से बचावे का बदले उहो एह लूट में शामिल बाड़ें.\nदेश में सेकूलरिज्म का वायरस अइसन पसार दिहले बानी जा कि एकर मरीज हिन्दुवन के छोड़ दोसर कवनो रिलीजन वालन में ना देखल जा सके.\nउमेद करत बानी सँ कि रउरा सभे एह काम के देखत हमहन के सरकार देश में जरुरे बनवाएब. कोरोना एगो मौका दिहले बा. अगर अबकी चूक गइनी जा त फेर एह गोल के सरकार से हटावल मुश्किल हो जाई.


टटका खबर, 22 फरवरी 2017, बुध – टटका खबर\n21 फरवरी का दिने माई भासा दिवस का मौका प भोजपुरी के संवैधानिक मान्यता दिआवे ला भोजपुरी जन-जागरण अभियान का बैनर तरे जंतर मंतर पर धरना दीहल लोग. साहित्य अकादमिओ दू दिन चले वाला मातृभाषा संरछन दिवस मनवलसि. एह मौका प राज्यसभा सांसद अनवर अली कहलन कि जब बहुते कम कम लोगन के भासा के संविधान के अठवीं अनुसूची में शामिल क लीहल गइल बा त बीस करोड़ लोगन के भासा भोजपुरी के मान काहे नइखे दीहल जात.\nअनवर अली साहब शायद नइखन जालत कि भोजपुरी खातिर धरना प्रदर्शन करे वाला लोग भोजपुरी में काम करे बाला लोगन के आ भोजपुरी मीडिया के परवाह ना करसु. एह लोग के कार्यवाही आ प्रेस विज्ञप्तियो ओही भासा में दीहल जाला जवना भासा के विद्नान हमेशा से भोजपुरी के लंगड़ी मारत आइल बाड़ें. आजु ले भोजपुरी के एगो मानक रुप तय नइखे हो सकल. अनेके इलाकन में बोलल जाए वाली भोजपुरी के अलगे अलगे तरीका से लिखल बोलल जाले. भोजपुरी पढ़े में होखे वाली परेशानी के त छोड़िये दीं. बचपने से हिन्दी पढ़त पीढ़ी ओकरा स्टाइल में अइसन रम जालें कि भोजपुरी के सही तरह से पढ़िये ना सकसु. बहुले भोजपुरिया कलमकार हिन्दी में सोचेलें आ ओकरे के भोजपुरिया के परोस देलें भोजपुरी साहित्य का नाम प.\nबिहार विधानमंडल के बजट सत्र काल्हु बियफे के शुरु होखे जा रहल बा. सत्र के शुरुआत राज्यपाल रामनाथ कोविन्द के संबोधन से होई. विधानसभाके सत्र 31 मार्च ले चले वाला बा आ एहमें कुल 23 गो बइठक होखी. 27 फरवरी के बजट पेश कइल जाई.\nपूर्वा चंपारण के गन्ना किसानन के मिले वाला बकाया तीन हप्ता का भितर मिलवावे के आदेश पटना हाई कोर्ट आजु बुध का दिने दे दिहलसि.\nयूपी विधानसभा चुनाव के चउथका दौर का वोटिंग में बियफे का दिने 12 जिलन – इलाहाबाद, प्रतापगढ़, कौशाम्बी, जालौन, झाँसी, ललितपुर, महोबा, हमीरपुर, बाँदा, चित्रकूट, फतेहपुर, अउर रायबरेली – के वोटर 53 सीट पर आपन वोट दे के अपना विधायक के चुनीहें. एह बीच बाद के तीनो दौर वाला इलाकन में प्रचार के काम तेज हो गइल बा.\nबलिया जिला के रसड़ा कोतवाली इलाका में काल्हु रात रसड़ा-कासिमाबाद सड़क पार करत घरी नीबू मनियारपुर के पचास पार क चुकल एगो आदमा के मौत ट्रक से कचरा के हो गइल. हादसा कइले ट्रक के चालक ले के भाग निकले में सफल हो गइल.\nपीएम मोदी के संसदीय इलाका वाराणसी में यूपी के मौजूदा मुख्यमंत्री अखिलेश यादव अपना जूनियर पार्टनर कांग्रेस के उपाध्यक्ष राहुल गांधी संगे 27 फरवरी के आपन चुनावी परेड निकलीहें. जान जाईं जे दू दिन पहिले अखिलेश मान चुकल बाड़न कि कांग्रेस से गठबन्हन भाजपा के हरावे ला मजबूरी में करे पड़ल.\nसोनभद्र के घोरावल विधानसभा इलाका में आदर्श चुनाव आचार संहिता लाँघे के आरोप में बसपा के चुनावी रथ के पुलिस जब्त क लिहलसि.\nसोनभद्र के दुद्धी कोतवाली इलाका में बुध का दिने कटौली गाँव के एगो लईका के लाश फेड़ प टंगाइल मिलल. 16 बरीस उमिर के ई लईका शुक का दिने जंगल से लकड़ी बिटोरे गइल रहल आ तहिये से लवचल ना रहुवे.\nचंदौली के मुगलसराय टिसन प कैरेज विभाग में तैनात इंजीनियर के मौत प्लेटपार्म संख्या7प राँची गरीब रथ ट्रेन से कटा के हो गइल. इंजीनियर बक्सर जिला के रहे वाला रहुवन आ अपना परिवार साथे एहिजे रेलवे कालोनी में रहत रहलन.\nजौनपुर के लाइन बाजार इलाका में बिहार से बहका के ले आइल गइल एगो लइकी साथे सामूहिक बलात्कार करे का आरोप में तीन गो कुकर्मियन के गिरफ्तार क निहलसि जौनपुर पुलिस. ई तीनो ओह लइकी के कन्हईपुर रेलवे क्रासिंग का नियरा एगो कोठरी में बंद क के कई दिन ले सामूहिक बलात्कार कइले आ बाद में ओकरा के मड़ियाहू ले जा के फेंक दिहले. पुलिस के 100 नंबर पर फोन क के लइकी एकर जानकारी दिहलसि त पुलिस पौरन कार्रवाई कइलसि आ तीनो कुकर्मियन के ध लिहलसि.\nTags: चंदौली, चंपारण, चुनाव, जौनपुर, बक्सर, बजट सत्र, बलिया, भोजपुरी, माईभासा, मोदी


Corona is China s biological attack humans will definitely win through this virus Bhojpuri: जैविक हमला कोरोना से मनुष्य जीती, जरूर जीती\nअमेरिका के खुफिया एजेंसी एगो खुलासा कइले बिया कि कोरोना चीन के जैविक हथियार ह. अमेरिका के लगे एकरा से संबंधित दस्तावेज बाड़न स. ई दस्तावेज साबित करतारे सन कि चीन कोरोना नामक जैविक हथियार के प्लानिंग बहुत पहिले से करत रहल ह.\nLast Updated: May 12, 2021, 6:57 PM IST\nताजा समाचार बतावतारन स कि ए घरी पूरी दुनिया में कोरोना से 16 करोड़ लोग संक्रमित बा. एने अमेरिका के खुफिया एजेंसी एगो खुलासा कइले बिया कि कोरोना चीन के जैविक हथियार ह. अमेरिका के लगे एकरा से संबंधित दस्तावेज बाड़न स. ई दस्तावेज साबित करतारे सन कि चीन कोरोना नामक जैविक हथियार के प्लानिंग बहुत पहिले से करत रहल ह. चीनी सेना पीएलए (पीपुल्स लिबरेशन आर्मी) के वैज्ञानिक आ सामरिक विशेषज्ञ एकर पुष्टि कइले बा लोग. ई पुष्टि वाला दस्तावेजो अमेरिका का हाथे लागि गइल बा. अच्छा जैविक हमला में ना कौनो सेना के तैनात करेके रहेला आ ना कहीं बमबारी करेके रहेला.\nबस कौनो खतरनाक वाइरस कौनो देश में छोड़ दीं, ओइजा के लोग ओह बेमारी से तड़पे लगिहें, मरे लगिहें. इहे वाइरस के कतहीं छोड़ि दिहला के जैविक हमला कहल जाला. जेकर रोग से लड़े के क्षमता (रोग प्रतिरोधक क्षमता) बरियार बा, ऊ दवाई- बीरो खा के स्वस्थ हो जाई. त अमेरिकी विशेषज्ञ कहतारे सन कि तीसरका विश्व युद्ध पारंपरिक हथियार से ना लड़ल जाई, बल्कि जैविक हथियार से लड़ल जाई. वाइरस से लड़ल जाई. त चीन पर आरोप बा कि ऊ कोरोना फइला के पूरा दुनिया के कमजोर आ खुद के ताकतवर होखल चाहता. काहें से कि कोरोना शुरू भइला के नौ महीना के भीतरे चीन अपना देश में एह बेमारी के कंट्रोल क दिहलस. अब ओइजा कोरोना वाला कौनो खतरा नइखे. एने हमनी का देश में आ दुनिया के कई गो देशन में कोरोना के दोसरकी लहर हाहाकार मचवले बिया.\nचीन चाहता कि ओकर दुश्मन देशन के मेडिकल व्यवस्था बरबाद हो जाउ. तहस- नहस हो जाउ. अमेरिका जौना रिपोर्ट के खुलासा कइले बा, ओकरा में चीन के पीपुल्स लिबरेशन आर्मी से जुड़ल वैज्ञानिक आ हथियार विशेषज्ञ शामिल बाड़े सन. रिपोर्ट कहतिया कि एकरा बारे में चीन के राष्ट्रपति शी जिनपिंग आ उनकरा काफी करीबी लोगन के सन 2015 से ही हर चीज मालूम रहल ह. रिपोर्ट इहो कहतिया कि चीन कोरोना वाइरस के सैनिक के विकल्प के रूप में देखता. माने कौनो देश संगे सैनिक ना लड़िहें सन, वाइरसवे लड़ी. आ हमनी का देश में घुसि के ई वाइरस हमनी का देशवासिन संगे लड़ते बा. बाकिर एकरा संगे एगो आशंका खड़ा हो गइल बा. कहीं एह टेक्नालाजी के आतंकवादी मत हैक क ल सन. आतंकवादी जौना देश के दुश्मन मानतारे सन ओपर जैविक हमला क सकेलन स. आतंकवादियन में संवेदना आ मोह- माया के अभाव रहेला. बाकिर हर रोग आ समस्या के एगो काट होला. एही काट पर भारत समेत कई गो देश गंभीरता से काम कर रहल बाड़े सन. भगवान करसु कि एकरा में जल्दिए सफलता मिलो.\nअब आईं देखल जाउ कि विधानसभा चुनाव का बाद बंगाल में कोरोना के का स्थिति बा. त रउवां त जानते बानी कि चुनाव में डबल लेयर वाला मास्क, हरदम संगे सेनिटाइजर राखल, थोरे- थोरे देर पर हाथ धोअल आ केहू से दू फीट के दूरी पर रहि के बतियावल, दोसरा के चीज ना छुअल जइसन सावधानी खतम हो जाला. विधानसभा चुनाव के घरी खूब सभा आ मीटिंग भइल ह. चुनाव परिणाम घोषित होखत- होखत कोरोना एतना फइल गइल कि हाहाकार मचि गइल. नतीजा ई भइल कि बंगाल के मुख्यमंत्री सबसे पहिले कुछ दिन खातिर लोकल ट्रेन बंद क देले बाड़ी. ट्रेन में ठसाठसी भीड़ होला. खासतौर पर आफिस टाइम पर. रउवां जानते बानी कि संक्रमण एही ठसाठसी में होला. एकरा अलावा आंशिक लाकडाउन के घोषणा भइल बा. आंशिक लाक़डाउन का ह?\nबाजार सबेरे सात बजे से दस बजे तक खुली. ओकरा बंद. फेर सांझ खान तीन बजे से पांच बजे ले खुली. फेर बंद हो जाई आ अब अगिले दिने सबेरे सात बजे खुली. दवाई के दोकान, ऑनलाइन सर्विस सप्लाई पर कौनो पाबंदी नइखे. ई कुल 24 घंटा आपन दोकान खोल सकेलन स. आ लोगन के का हाल बा? लोगन माने आम जनता. सब डेराइल बा, आशंकित बा कि कहीं हमरो कोरोना मत हो जा. अब कोरोना केहू से कहि के त धरी ना. जब विशेषज्ञ लोग कहि देले बा कि ई रोग हवा के जरिए फइलता त फेर हमनी के हाथ में सावधानिए रहि गइल बा. बांचि गइनी त ठीक बा ना त दवाई- बीरो खाईं, अस्पताल में भर्ती होखीं. भगवान के कृपा बरसी आ रउवां ठीक हो जाइब. एइजा एगो घटना के जिकर कइल जरूरी बा. एगो नास्तिक आदमी के कोरोना हो गइल रहल ह. हालत गंभीर होखे लागल त अस्पताल में भर्ती के कोशिस कइले. कौनो अस्पताल में जगह ना मिलल. उनुका मन में डर समा गइल. आखिर अपना मेहरारू से चिरउरी के अंदाज में कहले- तूं अपना भगवान जी से वर मांग कि हम ठीक हो जाई. त देखीं जब जान पर खतरा आ जाला त नास्तिको आदमी भगवान- भगवान के जाप करे लागेला. संत लोग कहले बा कि एगो टाइम आवेला कि दवाइयो कामे ना आवेला, तब भगवान के पुकारे के चाहीं. आ एक बार भगवान के हृदय से पुकारब, त ऊ दउरल आ के राउर मदद करिहें. दउरल माने? भगवान त सब जगह बाड़न त उनुका दउरे के बा. त ई कुल बात संत- महात्मा लोग अपना बाति के रोचक बनावे खातिर कहेला. अपने बाति के कंट्राडिक्ट क देला लोग, अपने बाति के विरोध में बोलि के लोगन के ध्यान खींचि ली लोग.\nखैर माफ करब बिषयांतर हो गइल ह. त बंगाल में ढेर लोग बाहरी बा. कतने लोग ट्रांसफर के कारन कोलकाता आइल बा. अइसन आदमी कोरोना से मरि जाई त ओकरा के पुछारि करे के आई. केहू ना. ओकर मेहरारू अवाक होके चारो ओर टूअर नियर ताकेले. अइसना में कुछ लोग आपदा के अवसर बना देला. ठीक ओही तरे जइसे कालाबाजारी 60 हजार के आक्सीजन कंसंट्रेटर एक लाख बीस हजार में बेचतारे सन. कई गो कालाबाजारी गिरफ्तारो भइल बाड़े सन. बाकिर जानते बानी चोर चोरी से जाला, हेराफेरी से ना जाला. एह कालाबाजारियन के एगो कटगरी होला. ओकनी के लागेला कि एह संसार में सब मरि जाई बाकिर ओकनी के अमर बाड़े सन. अगर अइसन ना रहित त ओकनी के ई नीच आ घृणित काम करबे ना करिते सन.\nदवाई आ इंजेक्शन ब्लैक मार्केट में बेचाता. सचहूं कालाबाजार में काला दिल वाला लोग बाड़े. एने मनुष्य पर विपत आइल बा, ओने एकनी के लाभ के हिसाब लगावतारे सन. बेहाल, परेशान लोगन के खून चूसि के ऊ कौना स्वर्ग के कल्पना करतारे सन भगवाने जानसु. आ जेकर हित- नात कलकत्ते में बा, ऊहो कोरोना से मृत्यु सुनि के लगे नइखे आवत. त ओकरो के श्मशान ले जाए खातिर लोग तेयार बाड़े बाकिर हर आदमी के दू हजार रुपया देबे के परी. अगर रउवा अपना परिजन के अंतिम बार मुंह देखेके चाहतानी त रउवां पाकिट से एक हजार रुपया निकाले के परी. तबे कर्मचारी चेन खोलि के मुंह देखावता. अइसन कुल रुपया लेके ई राक्षस रूपी मनुष्य कौना सुख के कल्पना करता, भगवान जानसु.\nबाकिर चिंता करेके जरूरत नइखे. अबहियों भगवान रूपी मनुष्य बाड़े. मदद करे खातिर तेयार बाड़े. अइसने लोगन के कारन ई संसार चलि रहल बा. ई पृथ्वी टिकल बिया. अइसने लोग शेष नाग कहाला लोग जे अपना मुड़ी पर पृथ्वी रखले बा. दवाई पहुंचवला से लेके फ्री में खाना- पीना पहुंचावे वाला आजुओ बाड़े. हालांकि एह प्रकार के प्राणी कम संख्या में बाड़े बाकी बाड़े आ सक्रिय बाड़े. त हमरा से एगो कोरोना से उबरल आदमी कहले- जेकरा कोरोना नइखे भइल ऊ सावधानी बरतो आ जेकरा हो गइल बा ऊ आत्मविश्वास के संगे कोरोना से लड़ाई शुरू क देउ. रउवां बिश्वास करीं- एह लड़ाई में कोरोना हारी आ जरूर हारी. कोरोने ना ओकर बापो हारी. मनुष्य के जीत होई. बस भगवान पर आपन बिश्वास मजबूत राखीं. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)